
Nije Istina, da se morate mučiti 
reumatičklm bolovimal 

Dodjite da ozdravite u Varaždinskim Toplicama! 
Reuma, išijas, giht, reumatična nervna oboljenja 
nestaju redovno već kod prvoga liječenja. Cjelo¬ 

kupke, prvorazredna opskrba a la earte i takse 
stoje dnevno počevši od dinara 

(Ova cijena vrijedi do 1B. juna o. g.) 

Zatražite odmah upute od ravnateljstva kupališta 

Varaždinske Toplice 



ŠIRI LI SE SVEMIR? 

Napisao: Marin Katalinić (Zagreb). 

Sa G slika 

Ima tomu nešto preko tristo godina, otkako je Galilei prvi 
uperio dalekozor u Kumovsku slamu. U vidnom polju njegova da¬ 
lekozora raspala se ova doonda zagonetna srebrnasta magla u mno¬ 
štvo zvjezdica gusto poredanih jedna uz drugu. Tim je ona izašla iz 
carstva priča, da pređe u područje nauke. Danas je već dobro po- 



1 SI. 1. Globularna hrpa zvijezda u Herkulu (M 13). 1 Iz: 

Sir James J e a n s, The Universe arounđ us. Plate IX. 

Cambridge 1929. 

znato, da ona sastoji od nekoliko miljarda sunaca poput našega, 
pa da se među tim suncima protežu daljine iste veličine kao između 
našega sunca i njemu bližih zvijezda. Samo zbog silne udaljenosti, 
koja nas dijeli od tih predjela svemira, izgledaju nam te zvijezde 
u Kumovskoj slami tako gusto zbijene jedna uz drugu. Znamo i to, 

1 Svemirske magle označuju se početnim slovima, koja znače katalog, u 
komu je magla registrirana, i brojem u tom katalogu. M je početno slovo imena 
Messier (Messierov katalog). NGC su početna slova Dreyer-ova New Ge¬ 
neral Catalogue. 

da je i naše sunce sa svim hiljadama zvijezda, koje vidimo, i sa sto¬ 
tinama hiljada onih, koje pokazuju veliki dalekozori, samo dio 
te ogromne skupine sunaca. Ako se nalazimo u rijetkoj šumi blizu 
njezina ruha, obližnja debla vidimo još uvijek u svim smjerovima 
oko sebe. Stabla dublje u šumi, udaljena sto, dvjesto metara, ostaju 
nam sva na istoj strani, a osim toga prividno su se zbližila. Otiđemo 
li iz šume dva kilometra daleko, cijela će nam šuma prividno srasti 
u jedan oveći šumarak, u kojemu ćemo jedva razabrati pojedina 
debla. 

Dalekozori su otkrili u dalekim dubinama svemira mnoštvo 
drugih magličastih tvorba, koje svojim slabim sjajem i cijelim iz¬ 
gledom uvelike podsjećaju na Kumovsku slamu. Nazvali su ih sve¬ 
mirskim maglama, nebulozama. Malo njih se vidi prostim okom: 
dobro se vide dva Magellanova oblaka na nebu južne polutke, a 
oštro oko lako će zapaziti na našem nebu glasovitu Andromedinu 
maglu nedaleko zvijezde v u zvjezdištu Andromeđe ili hrpu zvi¬ 
jezda u Herkulu, prikazanu u si. 1, na trećini razmaka od zvijezde 
n prema zvijezdi £ u tom zvjezdištu. Jako bismo se prenaglili, kad 
bismo htjeli da sve svemirske magle naprečac smatramo sličnima 
Kumovskoj slami. Ako ih promatramo kroz osrednji ili poveći da¬ 
lekozor, naći ćemo vrlo malo takvih, koje će se raspasti u hrpu zvi¬ 
jezda. Takvih je nađeno na cijelom nebu samo oko stotine. Zbog nji¬ 
hovog pretežno okrugljastog oblika nazvali su ih globularnim 
hrpama (si. 1). Takva globularna hrpa sastoji prosječno od nekih 
50 hiljada zvijezda, koje su ipak prosječno gušće poredane nego zvi¬ 
jezde oko našega sunca. U takve formacije pripadaju i spomenuti 
Magellanovi oblaci. 

Međutim veliki teleskopi pokazivali su preko sto hiljada sve¬ 
mirskih magla. Danas još uvijek najveći teleskop svijeta, reflektor 
na Mount Wilsonu u Kaliforniji, 2 pokazuje ih čak nekoliko mili¬ 
juna. Pojedini predjeli neba njima su, da tako kažem, posijani. Što 
je dakle s tim mnogobrojnim maglama, koje se nijesu dale razri¬ 
ješiti u hrpe zvijezda? 

Tako je stajalo pitanje do godine 1864, kada je uspjelo riješiti 
prvi dio tajne, koja je obavijala svemirske magle. Te je godine en¬ 
gleski astronom H u g g i n s uperio dalekozor na nebesku maglu, 
koja se nalazi nedaleko zvijezde w u zvjezdištu Zmaja (skoro tačno 
u polu ekliptike), a na dalekozor je nastavio spektrograf, da bi tako 
uz ekspoziciju od nekoliko sati dobio na fotografskoj ploči spektar 
te magle. Dobiveni spektar bio je spektar svijetlećih plinova. To je 
pokazalo, da ta magla sastoji od užarenih plinova, među kojima je 
ponajjače zastupan vodik. Kasnija su istraživanja pokazala to isto 
za velik broj drugih magla. Takve magle vidimo u dalekozoru ili 
kao bezoblične, nepravilne mase izgubljene u svemirskim dubinama 
(si. 2) ili kao pravilnije okrugljaste ili prstenaste tvorbe sa sjaj- 


2 To je teleskop sa konkavnim ogledalom promjera 2,5 metra. Naše slike 
1 do 4 i 6 su umanjene fotografije dobivene ovim dalekozorom i njegovim 
nešto manjim drugom, koji ima promjer ogledala 1,5 metara. — Još veći tele¬ 
skop, čije ogledalo ima promjer 5 metara, sada je u gradnji . 

nijom jezgrom, koja često dobiva izgled prave zvijezde (»planetarne« 
magle). Kod ovih drugih radi se o suncima, koja su iz nepoznatih 
razloga opkoljena ogromnim atmosferama užarenoga plina. Upirući 
se o Kant-Laplac e-ovu kozmogoniju, misao je u ovim maglama 
našla gomile pratvari, iz koje su nastala sunca, pa je vidjela u pla¬ 
netarnim maglama sunca u zametku. 

Najveću zagonetku zadavale su spiralne magle, a tih je ogromna 
većina. Te magle pokazuju čudnovatu, više manje pravilnu spiralnu 
strukturu (si. 3), a ako nam se koja od njih ukazuje u profilu, ima 
oblik sabirne leće (si. 4). Do pred nekoliko godina (1924.) ni najjači 



SI. 2. Plinovita magla u Strijelcu, razdijeljena tamnim 
maglama prividno u troje (M 20). Iz: Edwarđ Artliur 
F a t h, Through the Telescope (A Story of the Stars). 

Fig. 88. New York—London 1936. 

dalekozori nijesu mogli da ih rastave u pojedine zvijezde. S druge 
strane pomisao, da su možda i one velike gomile svijetlećega plina, 
kosila se s činjenicom, da su svjetlije među njima, na pr. Androme- 
dina magla, davale spektar ,koji se podudarao sa spektrom sunca 
i drugih zvijezda. Ova je okolnost upućivala na to, da su i spiralne 
magle ipak hrpe sunaca, samo da su dalekozori preslabi da bi ih 
razriješili. Ali dokaza nije bilo. Nesigurnosti je mnogo prinosila i 
činjenica, da nije bilo nikakvih podataka, iz kojih bi se dale i pri¬ 
bližno procijeniti njihove udaljenosti od nas. 

Rješenje zagonetke o biti spiralnih magla uspjeh je posljednjega 
decenija, a imamo ga zahvaliti spomenutom velikom dalekozoru na 
Mount Wilsonu, kojim se počelo raditi godine 1924.. Ovim dalekozo¬ 
rom uspjelo je veliki broj spiralnih magla razriješiti u pojedine zvi¬ 
jezde. Sva ova najnovija otkrića, vezana su poglavito uz dva imena. 
To su: M. L. H u mason i E.'Hubble, astronomi na Mount Wil- 
sonu. »Sve spiralne magle su vrlo daleke gomile zvijezda, svemirski 
sustavi sunaca poput naše Kumovske slame, utonuli duboko u naj¬ 
dubljim dubinama svemira« — to je bio odgovor na ovo pitanje, 
koje je stajalo neriješeno još od vremena Williama Herschela. 



SI. 3. Spiralna magla u Lovačkim psima (M 51). Iz: 

Eđward Arthur Path, Through the Telescope. Fig. 103. 

New York—London 1936. 

Samo jezgra magle je možda još u plinovitom stanju. To je re¬ 
zervoar, iz kojega će vremenom nastati nova sunca. 

Priroda nije škrta u zagonetkama: riješimo li jednu, iskrsne 
druga. Humason i Hubble našli su odgovor na pitanje o biti 
spiralnih magla. Ali priroda kao da je htjela da se našali s čovje- j 

kom: za oduzetu tajnu stavila je preda nj kao za uzvrat novu, ne¬ 
slućenu zagonetku. Opažanja Humaso n-ova iznijela su na vidjelo 
jednu pojedinost, iz koje je po svemu trebalo zaključiti, da se te 
brojne spiralne magle udaljuju od nas vrtoglavim brzinama, koje 
idu na hiljade kilometara u sekundi. Što to ima da znači? Širi li 
se možda svemir? 


Zemaljske mjere iščezavaju u svemiru. Za mjerenje daljina zvi¬ 
jezda upotrebljava se godina svjetlosti (g. s.), t. j. put, koji svjetlost 
prevali u jednoj godini jureći brzinom od 300 hiljada kilometara 
u sekundi. Pomnožite broj sekunada u jednom danu (86400) s bro¬ 
jem dana u godini i sa 300 hiljada kilometara ,pa ćete dobiti (zaokru¬ 
ženo) 9,5 bilijuna kilometara. Najbliža nam zvijezda (a u Centauru) 
daleko je 4,3 g. s., 3 pa se onda brzo redaju 10, 20, 50 g. s., a malo je 
zvijezda s daljinama ispod 100 g. s. Kraj današnjih jako risavršenih 
sprava za mjerenje dadu se daljine zvijezda odrediti klasičnom me¬ 
todom paralakse još do nekih 330 g. s. Ali to su sve premalene da¬ 
ljine, kad je riječ o svemirskim maglama, a napose o spiralnim ma¬ 
glama. Najbliža nam globularna hrpa daleko je od nas 18 hiljada 
g. s., a najdalja deset puta više. Od spiralnih magla jedna od naj¬ 
bližih je magla u Andromedi, pa je ta daleko 800 hiljada g. s., a 
veliki teleskop na Mount Wilsonu pokazuje još spiralne magle, čije 
se daljine procjenjuju na 500 milijuna g'. s. Ne možemo ovdje zala¬ 
ziti u metode, kako astronomi određuju ove silne daljine, koje ne 
možemo sebi da predstavimo još ni onda, kad kilometre smanjimo 
na milimetre. Samo bih to istaknuo: daljine do otprilike 10 milijuna 
g. s. mogu se uzeti još dosta pouzdanima. Iznad toga prevlađuju 
indirektne metode, a tim se povećava i nesigurnost, pa ako je neka 
daljina od 50 milijuna g. s. određena s mogućom pogreškom od 25°/o, 
moramo još uvijek uzeti, da je vrlo dobro određena. 

Iz ogromnoga broja opažanja i mjerenja, u kojima su sudjelo¬ 
vale generacije astronoma od Hersche 1-ovih vremena, došlo se 
do zaključka, da je i Kumovska slama jedna spiralna magla, slična 
onoj u Andromedi, onoj u Lovačkim psima ili onoj u si. 4. Samo 
je ona mnogo veća od njih: promjer joj cijene na 100 do 200 hiljada 
g. s. Magellanovi oblaci i globularne hrpe, pa plinovite magle, sve 
su to relativno bliski objekti, i sve one pripadaju u područje Ku¬ 
movske slame. To su, da tako kažemo, njezine podružnice; takvih 
ima i Andromeđina magla. Kao i u drugim svemirskim tvorbama, 
tako i u njoj ima i tamnih magla, gomila svemirske materije, koje 
ne svijetle. Takvih tamnih magla vidimo i na slici 2 i na vanjskom 
dijelu prstena u si. 4. Poznajemo ih po tomu, što one skrivaju po¬ 
zadinu i zvijezde, koje su iza njih. Jedna takva tamna magla sakrila 
je našemu oku veliko područje najsvjetlijeg dijela Kumovske slame, 
tamo gdje ovu u ljetnim noćima vidimo razdijeljenu u dva kraka, 
koji idu od zvjezdišta Labuda do kraja južnog obzorja, da se opet 
sjedine istom na južnoj polutci u zvjezdištu Centaura. 

U si. 5 prikazana je Kumovska slama sa spomenutim njezinim 
»podružnicama« shematski u profilu, t. j. onako, kako vidimo spi¬ 
ralnu maglu u si. 4. Sa M su označeni Magellanovi oblaci; kružići 
označuju globularne hrpe zvijezda, trokutići plinovite magle, ne¬ 
pravilne konture tamne magle. Sunce se nalazi kod S, u daljini od 
kojih 30 hiljada g. s. od središta, koje je označeno kvadratom. Toga 
središta ne vidimo, jer nam ga skriva spomenuti oblik tamne magle; 

3 Nešto bliža (4,15 g. s.) je Proxima Centauri, zvjezdica 11. reda, jedan od 
članova trojnoga sustava zvijezde a Centauri. 

izgleda, da mu u zvjezdištima Ofijuha i Strijelca samo naziremo 
vanjske dijelove. 

Spiralnih magla nema u ovoj shemi, jer su one mnogo dalje. 
S toga ih i zovu ekstragalatičkim maglama. One čine, kako 
smo rekli, svjetove za sebe, ogromne sustave sunaca u svemu slične 
Kumovskoj slami. Prema tomu svemir sastoji od mnogo svemirskih 
otoka, koje dijele daljine od stotina hiljada i milijuna godina svjet¬ 
losti. Naša Kumovska slama samo je jedan od tih otoka; jedina joj 
je prednost, da je možda najveći svemirski otok. To je u glavnim 



SI. 4. Spiralna magla w *đena u profilu (NGC 4565 u 
Kosi Berenice). Iz: Willem de S i 11 e r, Kosmos, 

Plate XII. Cambridge Mass. 1932. 

crtama predodžba o svemiru, koju je vidio već K a n t pred 180 go¬ 
dina više na temelju duboke intuicije nego na osnovu oskudnoga 
znanja onoga vremena. Pedeset godina kasnije obnovio ju je, po¬ 
jačao svojim istraživanjima i utvrdio svojim naučnim ugledom 
William Hersehel. Istom posljednjem desetljeću uspjelo je, da 
ovakvu sliku svemira dokaže. 

Ton zvižduka lokomotive izgleda nam viši, ako nam se lokomo¬ 
tiva brzo primiče, nego ako lokomotiva stoji. Obrnuto: ton će se 
sniziti, ako lokomotiva juri od nas. Taj je pojav poznat pod imenom 


Širi li se svemir? 

D o p p 1 e r-ova efekta, a vrijedi uopće za svako valovito gibanje, 
dakle i za svjetlost. Visini tona kod zvuka odgovara kod svjetlosti 
njezina »boja«, t. j. broj titraja u sekundi, a brojem titraja određen 
je položaj dotične boje u spektru. Ako se iz nekoga razloga snizi 
broj titraja u sekundi, svjetlost će se u spektru pomaknuti prema 
crvenom, povisi li se broj titraja, pomaknut će se ona prema ljubi¬ 
častom dijelu spektra. Odmiče li se jedna zvijezda od nas velikom 
brzinom, neku crtu u njezinom spektru, na pr. neku crtu, koja pri¬ 
pada vodiku, nećemo naći na istom mjestu, gdje je ona u spektru 
sunca, nego ćemo je naći nešto pomaknutu prema crvenom. Obrnuto, 
ona će biti pomaknuta prema ljubičastom, ako nam se zvijezda pri¬ 
miče. Iz iznosa toga pomaka u spektru lako ćemo izračunati s ve¬ 
likom točnošću brzinu, kojom se ta zvijezda giba u pravcu gledanja. 
Tim postupkom određene su takve brzine za velik broj zvijezda, pa 
su nađene brzine reda veličine 100 km/sec. Pri tom nalazimo od 
prilike jednak broj zvijezda, koje nam se primiču, kao onih, koje 
se udaljuju od nas. 

Astronom Slipher je na Lowel 1-ovoj zvjezdarnici od go¬ 
dine 1914 do 1922 snimio fotografski spektre kojih 40 spiralnih 
magla, pa je ustanovio čudnu činjenicu, da su kod najvećega di¬ 
jela njih spektralne crte neobično mnogo pomaknute prema crve¬ 
nome, iz čega bi trebalo zaključiti, da one bježe od nas brzinama, 
koje idu od nekoliko stotina do nekoliko hiljada km u sekundi. U 
ono doba još se skoro ništa pouzdana nije znalo o daljinama spi¬ 
ralnih magla. Kad je 1924. dovršen spomenuti veliki teleskop na 
Mount Wilsonu, nastavio je Humason S 1 i p h e r-ova istraživa¬ 
nja, proširivši ih na slabije magle, pa je našao još veće pomake 
prema crvenome. Dotle su bile izrađene i metode, na osnovu kojih 
su se dale približno odrediti daljine svemirskih magla. Naša slika 6 
prikazuje četiri snimke spektara spiralnih magla dobivene od H u- 
masona. To su na slici drugi, treći, četvrti i peti spektar, dok 
je najgornji spektar sunca; svagdje je crveni dio spektra na desno. 
Iznad i ispod svakoga spektra snimljen je radi lakšega mjerenja 
spektar helija. Strelice pokazuju mjesta, gdje se u ovim spektrima 
nalaze dvije tamne crte, koje nalazimo u spektrima sunca i zvi¬ 
jezda, a nalazimo ih i ovdje u spektrima spiralnih magla. To su 
t. zv. Fraunhofer-ove crte H i K, koje pripadaju elementu kal¬ 
ciju. Opažamo, da su te crte u spektrima spiralnih magla jako po¬ 
maknute na desno, t. j. prema, crvenome. Uz desni rub slike do¬ 
nesene su smanjene slike tih magla, a ispod njih navedene su nji¬ 
hove udaljenosti (distancije) u godinama svjetlosti (light years), 
pa vidimo i to, da pomak prema crvenome raste s daljinom magle. 
— Pripomenuo bih, da se kod ono par spiralnih magla, kod kojih 
je Slipher bio našao neke pomake prema ljubičastom, radi bez 
izuzetka o najbližim maglama. 

Nastalo je pitanje: kako se ima shvatiti ovaj veliki pomak crta 
u spektru? Shvatimo li ga tačno onako, kako shvaćamo takve po¬ 
make u spektrima zvijezda, onda će to zaista značiti, da sve te spi¬ 
ralne magle jure od nas silnim brzinama, koje daleko nadilaze sve 
brzine, koje su dosada poznate kod materije. U našoj si. 6 te su 

brzine (velocity) izražene u miljama (miles, = 1,613 km) u sekundi, 
pa tako čitamo ispod najdonjega spektra, da bi ta magla iz skupine 
magla u zvjezdištu Lava imala juriti od nas brzinom od preko 19 
hiljada km u sekundi. Do konca 1936. godine najveći pomaci prema 
crvenome nađeni su u spektru jedne magle u Bootesu i u spektrima 
jedne skupine magla u Velikom Medvjedu. Udaljenost magle u 
Bootesu cijeni se na 150 milijuna g. s., a iz pomaka crta H i K 
izlazi, da se ta magla uđaljuje brzinom od 39 hiljada km/sec; kod 
magla u Velikom Medvjedu izlazi brzina 42 hiljade km/sec. Te su 



SI. 5. Shematski prikaz E/umovske slame. Iz: Eđward Arthur F a t h, Tlirough the 
Telescope. Fig-. 100. New York—London 1936. 


brzine više nego dva puta veće od početne brzine radijevih alfa 
čestica! Pokušajmo da dobijemo i neku sliku o toj silnoj daljini 
od 150 milijuna g. s. Znači, da je zraka svjetlosti, koja je ovoga tre- 
nutka stigla na zemlju iz te magle u Bootesu, krenula na svoj da¬ 
leki put pred 150 milijuna godina, dakle u doba, kad se zemlja 
nalazila u jednoj od svojih dalekih geoloških formacija. Jurila je 
tako ta zraka svemirom milijunima godina. Bila je već »blizu« cilja 
svoga puta, kad se na zemlji pojavio čovjek, pa je stigla na zemlju, 
kad je vrlo daleki potomak toga prvog čovjeka sagradio veliki 


dalekozor na Mount Wilsonu, da tu zraku u njemu primi i ugleda. 
Zamislite trkača, koji ima da pretrči 150 koraka. Već je pretrčao 
149 koraka, zakoračio je i u posljednji, stopedeseti korak — i u 
dijelu toga posljednjeg koraka odigrao se cijeli predhistorijski i 
historijski život čovječanstva. Tu imate omjer između svemirskih 
i zemaljskih razdoblja. 

Kad se pomak prema crvenome u spektru spiralnih magla shva¬ 
tilo kao D o p p 1 e r-ov pojav, pa kad se odatle zaključilo, da se spi¬ 
ralne magle odmiču od nas silnim brzinama, postupalo se strogo 
prema načelu utvrđenom u nauci, da se novi pojavi kušaju najprije 
protumačiti pomoću onoga, što je već poznato, a da se bez prijeke 
potrebe ne stvaraju nove hipoteze. Uspoređujući daljine magla s 
izračunanim brzinama, H u b b 1 e je našao jednostavnu pravilnost, 
da brzine, kojima se spiralne magle udaljuju, rastu proporcijonalno 
s daljinom. Ako se magla u daljini 10 milijuna g. s. uđaljuje brzi¬ 
nom 1450 km/sec,,magla u daljini 50 milijuna g. s. udaljivat će se 
pet puta većom brzinom. Na ovakvo tumačenje pomaka crta u spek¬ 
tru bez sumnje je mnogo utjecala i okolnost, da su u posljednjih 20 
godina razna teoretska istraživanja E i n s t e i n-ove predodžbe o 
svemiru došla do zaključka, da bi se svemir morao rastezati (d e 
Sitter, Friedmann, Lemaitre, Eddington). Nađeno je 
čak i to, da brzine imaju rasti proporcijonalno s daljinama, dakle 
baš onako, kako to traži H u b b 1 e-ovo pravilo. Nema se možda ovo 
rastezanje svemira shvatiti tako, da bi sve spiralne magle bježale 
od nas, odnosno od Kumovske slame. Zemlja, atom u svemiru, 
davno je već izgubila čast, da važi kao središte svemira, a tu čast 
nije dugo zadržala ni Kumovslca slama. Stvar se ima shvatiti tako, 
da bi se imalo raditi o jednolikom rastezanju svih daljina u sve¬ 
miru. Nacrtajte tačke A, B, C,... G u jednakim razmacima 1 cm, 
i tik iznad njih nacrtajte tačke A’, B’, C’... G’ na pr. u dva puta 
većim razmacima. Uzmimo, da ste ih slučajno nacrtali tako, da se 
tačkaC’ našla iznad C. Zamislite, da su tačke prvoga niza prešle 
u odgovarajuće tačke drugoga niza istodobnim jednolikim pomi¬ 
canjem u nekom vremenskom razmaku, na pr. u 5 sekunda. Očito 
je, da će se kod toga tačka E morati gibati dva puta brže, tačka F 
tri puta brže od tačke D, t. j. brzine su proporcijonalnne s udalje¬ 
nošću od C. Ali to vrijedi i za relativne brzine ovih tačaka prema 
bilo kojoj od njih, koja kod ovoga rastezanja nije ostala na miru, 
na pr. prema tačci E, koja se gibala do položaja E’. To isto imamo 
u svemiru, gdje bi i naša Kumovska slama svakako morala sudje¬ 
lovati u tom gibanju rastezanja svemira, dotično, gdje su sve opa- 
žene brzine relativne brzine prema Kumovskoj slami. 

Međutim ovakvo tumačenje pomaka spelctralnih crta prema 
crvenom kao D o p p 1 e r-ova efekta nailazi na velike poteškoće. Ne 
smeta možda to, što su zrake svjetlosti, koje mi danas primamo 
od raznih magla u raznim daljinama, u istinu krenule iz njih u 
raznim vremenima, tim dvanijim, čim su magle udaljenije, pa 
zbog toga tih magla ne vidimo u njihovim istodobnim položajima. 

Po Hubl e-ovu pravilu ma kojoj, a ne nekoj određenoj magli pri¬ 
pada u daljini 50 milijuna g. s. pet puta veća brzina nego u da¬ 
ljini 10 milijuna g. s. Nije odlučna ni ta poteškoća, što se Hub b- 
1 e-ovu pravilu može zasada pridati samo ista krupna približnost, 
kojom su određene daljine. Ta je približnost takva, da na pr. za 
razne .spiralne magle, čije su daljine 7 miljuna g. s., izmjerene 

SI. 6. Pomak prema crvenome u spektrima spiralnih 
magla. Iz: Edward Arthur Fath, Throngh the Te- 
lescope. Fig*. 107. New York—London 1930. 


brzine kolebaju za kojih 400 km/sec. oko srednje brzine 1300 km/sec., 
koliko bi ona trebala iznositi po H u b b 1 e-ovu pravilu. Razlog ova¬ 
kvu kolebanju ležat će svakako u tome, što su brzine vrlo tačno 
određene iz spektralnog pomaka, dok su daljine samo približne. 

Budućnost će nam donijeti još većih teleskopa. Pomoću njih 
prodrijet će ljudsko oko u još veće dubine svemira. Naći će se još 
udaljenije spiralne magle s još većim brzinama. Dokle će rasti 
brzine? Moralo bi se onda uskoro doći do brzina, koje su blizu 
brzini svjetlosti, zabranjenoj brzini, koju ne može da postigne ma- 


Širi li se svemir ? 

terija. Tumači se, da do tako velikih brzina ne mora doći, jer je 
svemirski prostor po teoriji relativnosti zakrivljen i u sebi za¬ 
tvoren; ali ovo još nije iskustvom utvrđeno. S druge strane, ako 
se svemir oduvijek rastezao kao danas, morao je cijeli svemir je¬ 
dnom, pred nekoliko desetaka hiljada milijuna godina, biti zbijen 
u vrlo uskom prostoru. Ovo bi bilo u suprotnosti sa današnjim na¬ 
zorima o vremenu potrebnom za razvoj zvijezda; to vrijeme se pak 
računa na milijune milijuna godina. Da se svemir eventualno pe¬ 
riodički stezao i širio, pa da se sada posve slučajno nalazi u širenju, 
to bi trebalo ostaviti traga u razdiobi brzina po daljinama. Jer mi 
danas vidimo istodobno ono, što se u raznim velikim daljinama 
zbivalo u razno doba. 

Ovakve i druge poteškoće, na koje dovodi tumačenje pomaka 
u spektru prema crvenome kao posljedice gibanja, navelo je na tra¬ 
ženje drugih uzroka, koji bi mogli prouzročiti isti učinak. Moralo 
se posegnuti za nepoznatim. 

Spomenut ću jedan pokušaj tumačenja, koji izgleda vjerojat¬ 
nijim od drugih. Poznato je, da se zraka svjetlosti prolazeći uz ne¬ 
besko tijelo vrlo velike mase, na pr. uz sunce, u njegovom gravita- 
cijonom polju savija. Do toga je dovela teorija relativnosti, pa 
je to i dokazano opažanjem položaja zvijezda blizu ruba pomrčaloga 
sunca. Z w i c k y (kalifornijski tehnološki zavod) je na temelju 
teorije relativnosti došao do zaključka, da se zraka svjetlosti pri 
tom savijanju u gravitacijonom polju mora ujedno i spektralno po¬ 
maknuti prema crvenome. Zraka svjetlosti iz jedne daleke spiralne 
magle proći će na svom dalekom putu kroz gravitacijona polja 
raznih zvijezda, pa će se pomaknuti tim više prema crvenome, čim 
je prošla kroz više gravitacijonih polja i čim su polja bila jača. 
Izlazi, da će pomak opet biti od prilike proporcijonalan s dalji¬ 
nom. Na to je ten Bruggencate (Potsdam) istražio spektre 
nekih globularnih hrpa, koje se nalaze od prilike u jednakim da¬ 
ljinama od nas, gdje bi dakle po Hubble-u bilo očekivati podjed¬ 
nake pomake prema crvenomu. Našao je u spektrima tih globu¬ 
larnih hrpa nejednake pomake, i to pomak je bio veći u spektrima 
onih hrpa, koje leže bliže Kumovskoj slami, gdje zraka susreće na 
svom putu više gravitacijonih polja. Ovaj bi rezultat govorio u 
prilog Z w i c k y-jevu tumačenju. 

Na svaki način nalazimo se u carstvu nepoznatoga. Hoće li ve¬ 
liki teleskop s konkavnim ogledalom promjera 5 metara baciti više 
svjetlosti na ovo pitanje? Ili će se izmijeniti par generacija, dok 
mu se dokuči rješenje? Svakako je priroda opet jednom pokazala, 
da u njezinu krilu ima još u obilju nepoznatih tajna... 

Ideja probijanja kanala kroz prevlaku Paname između Atlajn- 
skog i Tihog Oceana, koja je iskrsla već malo godina poslije otkrića 

_ Amerike i koja se stoljećima nepre- 

b J. stano vraćala, zadobila je na koncu 

19 vijeka konkretne forme. Inieijati- 
"IM iHT vu preuzima Francuska i nakon raz- 

AMi nih formalnosti slavni inžinjer Les- 

$|j JE | seps, graditelj Sueskoga Kanala, 

... j V I započinje 1880 godine djelo, koje je 

imalo da bude kruna tadašnje teli- 


Spomenik dra Carlosa J. Fin lav-a u 
Harani. Iz; F. Dominguez. Docteur 
Carlos J. Finlav. Son Centenaire 1933), 
Sa Decouverte (1881). Planche3. Pariš 1933 


BBiHpf Kad je Lesseps pristupio 

l.Ba R.,, .svom golemom preduzeću, znao je 

; U vrlo dobro, kakve ga sve zapreke 

‘ c ns-Lv * IB čekaju, i tehničke i organizatorne, 

Hk \ ?3Kjl i o svemu je vodio računa, samo je 

H J|..j jedno zaboravio: nije uzeo u obzir 

■ lp.' BJ slabe zdravstvene prilike onoga kra- 

-M ja, u kojem je u žarkom tropskom 

8S?. ■ suncu neograničeno pustošila tipič¬ 

na američka zaraza žuta groz- 
Spomenih dra Carlosa I. Finlav-a u Ilica, a njoj UZ bok Stajala teška 
Harani. Iz: F. Dominguea. Docteur tropska malarija. Taj U1U Se propust 
CariosJ.Finlav Son Centenaire 1933) gj osvetio j er j e vojska radnika 

iz zdravih krajeva, nenaviklih na 
ubitačnu klimu i neotpornih spram tih dviju bolesti, pružila 
obilan materijal za zarazu. Jedva što je posao bio započet, već 
počeše ljudi u velikom broju obolijevati, i smrt je imala obilnu 
žetvu, jer je pomor iznosio oko 25°/#, t. j. od cjelokupnoga per¬ 
sonala umirao je svaki četvrti. U radničkim su naseljima mjesto 
logorske vatre plamsale posmrtne svijeće, mjesto pjesme odzvanjao 
je jauk bolesnika i hropac umirućih; groblja su se naglo mno¬ 
žila i napokon je 22.000 grobova pokrilo polja i ravnice. Kao 
prirodna posljedica nastade panika, i bijeg iz ukletoga kraja. Nad¬ 
nice se stadoše dizati vrtoglavom brzinom, ali ništa nije moglo sklo- 
nuti ljude, da nastave rad i da dalje prkose smrti. Nestašici radne 
snage pridružiše se još razne finansijske neprilike, i 1897 godine 
završi se preduzeće katastrofalnim slomom. 

Već četiri decenija prije toga, 1849 godine, sukobila se tehnika 
sa sličnim poteškoćama kod gradnje kratke, ali trgovački neobično 
važne željezničke pruge preko Panamske Prevlake. Uprkos žutoj 

groznici gradnja je bila privedena kraju, ali uz cijenu tolikih ljud¬ 
skih života, da se računao po jedan grob na svaki željeznički prag. 

Duga je stoljeća žuta groznica pustošila bujne i bogate krajeve 
tropske Amerike uz obale Atlantskog Oceana i tako se tamo ukori¬ 
jenila, da je postala karakterističnom nevoljom. Najviše je žrtava 
tražila među strancima, koji su dolazili iz zdravih krajeva. Nakon 
dužega ili kraćega boravka u zaraženom gradu takav bi čovjek 
jednoga dana sasvim nenadano obolio od visoke groznice, teške gla¬ 
vobolje i nepodnošljivih boli u kostima i nogama, čemu bi se dosko¬ 
ra pridružilo besprekidno povraćanje, znakovi upale bubrega i vrlo 
teško opće stanje. To bi trajalo 3—4 dana, zatim bi bolest prividno 
iščezavala, i to jednako nenadano, kako je i došla. Temperatura bi 
pala i bolesnik bi se katkada već spremao da ustane, tako se dobro 
osjećao. Ali brzo bi se pokazalo, da je to bila samo kratka pauza 
iza prvoga čina drame i da sada tek dolazi kobni drugi čin, .u ko¬ 
jemu se odlučivalo o životu i smrti. Već za nekoliko sati tempera¬ 
tura bi nanovo porasla, bolest navalila jačom snagom i povraćanje 
postalo tako teško, da bi bolesnik napokon izbacivao guste crne 
mase zgrušane krvi. Sad bi započeli razorni procesi u jetri i kao 
njihov izvanjski odraz pojavilo bi se žutilo kože, po kojemu je bo¬ 
lest dobila ime. Proces time ulazi; u kritičnu fazu, u kojoj znakovi 
postaju sve teži i teži, i otrov bolesti napokon zahvata srce. Ako je 
srce izdržalo, bolesnik je bio spašen, no ako nije bilo doraslo otro¬ 
vima bolesti, zapelo bi i drama se svršavala smrću U pojedinim je 
epidemijama čak četiri petine bolesnika umiralo, a samo se ostatak 
od jedne petine nakon duge rekonvalescencije oporavljao. Jedna 
se epidemija redala za drugom i njihov je lanac teško sputavao 
napredak tamošnjih država. A kako je saobraćaj između tih država 
i Evrope bio već odavna vrlo živ, bolest se od vremena do vremena 
zalijetala i u Evropu, i premda se tu nije trajno održala, ipak je 
učinila mnogo zla. Najviše je stradala Španija, koja je samo u 19 
stoljeću imala preko 300.000 mrtvih od žute groznice. 

Uprkos tome čini se, da Amerika nije prava domovina žute 
groznice, nego da zaraza potječe iz Afrike, gdje još danas vlada duž 
zapadne obale. Vjerojatno je, da u tim krajevima bolest postoji 
već od najđavnijih vremena, jer današnja je generacija tamošnjih 
crnaca spram nje vanredno otporna i obično obolijeva u veoma 
lakoj formi, katkada tako lakoj, da bolest izgleda kao obična gripa. 
To se može objasniti jedino time, da su prijašnje generacije stolje¬ 
ćima bolovale i umirale, ali kod toga sticale stanovitu otpornost 
spram bolesti i tu otpornost prodavale u naslijeđe svojim potomci¬ 
ma. No zato su u početku kolonizacije stradali bijeli doseljenici i 
pojedini krajevi, na pr. morska obala od ušća rijeke Senegala pre¬ 
ma ekvatoru došli su na glas kao grob bijeloga čovjeka, 1823 go¬ 
dine bilo je u tvrđavici Cape Coast na Zlatnoj Obali iskrcano 128 
vojnika posade, a za godinu dana preostao je na životu samo jedan 
jedini; od 109 kolonista pomrlo je iste godine 70. Drži se, da se iz 
Afrike bolest uvukla u Ameriku trgovinom robova, koja prestavlja 
jedno od najmračnijih poglavlja u knjizi evropske civilizacije. Kad 



110. 


Otmar Tr&usmiller 


Žuta groznica 


m 


su naime odmah poslije otkrića Amerike tamošnja plemena od raz¬ 
nih uvezenih bolesti, osobito tuberkuloze i crnih boginja, pa zbog 
nečovječnog postupka gotovo izginula, nastade teška kriza u kolo¬ 
nizaciji, jer je ponestalo radne snage. U toj neprilici bude nabače¬ 
na ideja, da se radna snaga potraži na susjednim obalama Afrike, 
i smjesta su bile organi zovane hajke na ljude i sistematski trans¬ 
porti crnaca u Ameriku, koji su trajali od polovine 16 do pod konac 
18 stoljeća, dakle oko 250 godina. Time su doduše bili spašeni re¬ 
zultati kolonizacije tropske Amerike i osiguran njezin napredak, 
ali ujedno posijano sjeme zaraze, koju je jedua generacija kolonista 
predavala drugoj. 

Modema nauka može s ponosom da istakne svoje napore oko 
rješavanja vjekovite tajne žute groznice, jer malo ima momenata u 
njezinoj historiji, koji bi bili tako ispunjeni svijetlim primjerima 
heroizma i nesebičnosti kao ta epizoda u dramatskoj borbi sa sto¬ 
ljetnom zarazom. U predigri drame susretamo kao nosioca glavne 
uloge svijetli lik Carlosa Finlay-a (1833—1915), liječnika i na- 
učenjaka u Havani, glavnom gradu otoka Kube. U prošlom stoljeću 
Kuba je bila puna žute groznice i Havana je neprestance stajala 
pod udarcima jačih ili slabijih epidemija, te je F i n 1 a y u svojoj 
praksi imao dovoljno prilike, da tačno pozna bolest. Za njega po¬ 
stade domala jasno, da je ona zarazne naravi, dakle da mora da je 
uzrokuje neki živi uzročnik, neka zarazna klica, koja prelazi od 
bolesnika na zdravoga čovjeka. Ali bilo mu je zagonetno, kako se 
to zbiva, na koji način uzročnik prelazi od čovjeka, na čovjeka. Bilo 
je napadno, da je u bolnicama zaraza rijetko prelazila od bolesnika 
na bolničare i liječnike, premda su bili s njima u uskom dodiru. 
U gradu se bolest širila veoma čudnim načinom: kad bi u nekoj 
kući oboljela jedna osoba, nisu se od nje uvijek zarazili ukućani, 
nego bi nova žrtva pala tamo, gdje bi se najmanje očekivalo, na im e 
negdje u susjednoj kući, preko ulice ili nekoliko kuća dalje. Zatim 
bi se bolest ponovo vraćala i nepravilno krivudala amo i tamo. 
Tko je to prenosio njezine klice iz kuće u kuću? Ukućani zacijelo 
ne > jer oni su već od prvoga dana, kad se pojavila bolest, bili u 
kući izolovani i stavljeni pod strogu karantenu. F i n 1 a y je sasma 
ispravno zakliučio, da nosilac zaraze mora da je neko živo biće, 
koje zalazi iz kuće u kuću i koje se izmiče ljudskoj pažnji. Genijal¬ 
nom intuicijom on je kao krivca, označio jednu vrstu komarc a, 
koju đainas poznamo pod naučnim imenom Aecles aegypti, ili po 
starijem nazivu Stegomyia fasciata. Po njegovu shvatanju u krvi 
bolesnika od žute groznice kruži po tijelu nepoznati uzročnik, neka 
zarazna klica, i kad komarac siše takvu zaraženu krv, on se zarazi. 
Nepoznati se uzročnik u njegovu tijelu za nekoliko dana razmnoži, 
i ako takav zaraženi komarac pređje na zdravog čovjeka, ucijepi 
mu bolest. 

Stegomija je komarac južnih krajeva (kod nas ga ima u južnoj 
Dalmaciji), koji se cio život drži ljudskih stanova i samo nerado 
zalazi van u slobodnu prirodu. Ženka polaže jaja u vodu, na koju 


se u kući namjeri: u rezervoare pitke vode, u bazene klozeta, u vo¬ 
du oko lonaca sa cvijećem i na slična mjesta. Ličinke, koje izađu 

iz jajašaca, žive u vodi i uz obilnu 
hranu brzo rastu, te se za nekoliko 
dana pretvore u kukuljice, iz kojih 
ponovo izađu krilati insekti. 

Finlay je ujedno jasno označio 
smjer, kojim treba da se pođe u 
suzbijanju žute groznice; sve one op¬ 
sežne i skupe mjere, koje su se prije 
poduzimale, kao dezinfekcija, čišće¬ 
nje, karantena i drugo su suvišne 
i neprijatelju treba presjeći put ta¬ 
ko, da se unište njegovi prenosioci, 
stegomije. Taj zadatak nije doduše 
sasvim jednostavan, ali je ipak iz- 
vedljiv. 

Svoju je teoriju F i n 1 a y objavio 
1881 godine u Akademiji nauka u 
Havani. Ideja je za savremenike bila 
tako strana i neobična, da nije naišla 
na razumijevanje , i F i n 1 a y se ra¬ 
zočaran vratio svome liječničkom i 
naučnom radu. Prolaze godine u tom 
radu, žuta groznica hara dalje, a uz 
to otok preživljava teške političke 
trzavice, hoće da se uz pomoć 
Sjeverne Amerike riješi španjolske 
vladavine i da počne živjeti samostalnim životom. Presudne godine 
1898 dolazi do španjolsko-američkog rata, američke čete dolaze u 
pomoć Kubi i privremeno zauzmu otok, ali bivaju đecimirane ne 
od španjolskoga oružja, nego od žute groznice. Američani se hva¬ 
taju svih mogućih sredstava, da suzbiju bolest i dvije godine, 1889 
i 1900, zavode temeljito čišćenje cijelih naselja i dezinfekciju kuća. 
Sve je bilo uzalud, zaraza ne samo da je vladala kao prije, nego 
je čak kao za ruglo u dezinficiranim dijelovima grada katkada iz¬ 
bila još većom žestinom. U toj nevolji američke vojne vlasti iza- 
šalju na Kubu komisiju od četiri ljekara, prokušanih naučnih rad¬ 
nika, da ispitaju problem žute groznice. Pretsjednik te historičke 
komisije bio je major Walter R e e d, a ostali članovi Američani 
James Carroll i Jesse W. Lazear, pa Kubanac Arisitide 
Agramonte. Komisija se prvi put sastala 25 juna 1900 i njezin 
će rad ostati klasičan u analima nauke. 

Prvi zadatak, koji je komisija htjela da riješi, bilo je pitanje 
uzročnika žute groznice. Tri godine prije toga našao je italijanski 
bakteriolog Sanarelli kod žute groznice jedan bakterij u obliku 
štapića i smatrajući ga uzročnikom bolesti prozvao ga Bacillus 
icteroides. Mjesec dana je komisija tragala u krvi i u svim organi 



Steg.omyia fasciata Fabr. (ž enka x 4i. Iz 
W. S. Pat ton, A Textbook of Medical 
Entomologv. Pla'e 56* London 1913, 

ma bolesnika, za tim bacilom, no nije mogla da ga nađe i zaključila 
je, da se kod S a. n a r e 11 i-evih nalaza vjerojatno radilo o nekoj 
griješki i da Bacillus icteroides nema nikakve veze sa žutom groz¬ 
nicom. — Nakon toga došao je na red drugi, najvažniji dio posla, 
ispitivanje, na koji se način prenosi i širi žuta groznica, i je li F i n- 
1 a y-ev nazor o prenosu pomoću stegomije ispravan. Danas to ispi¬ 
tivanje ne bi bilo teško, jer su u majmunu i u bijelome mišu na¬ 
đene dvije životinje, koje su prihvatljive za žutu groznicu i s ko¬ 
jima se lako mogu izvoditi laboratorijski pokusi. U ono vrijeme to 
nije bilo poznato i smatralo se, da je čovjek jedini stvor, kojega se 
ta zaraza prima. Komisija je to pitanje riješila na vrlo jednosta¬ 
van način: njezini su članovi odlučili, da će sami preuzeti ulogu 
laboratorijskih pokusnih životinja i da će se izvrći zarazi žute 
groznicej Taj je primjer heroizma djelovao upravo silno, jer se 
val oduševljenja proširio i na okolinu, i američki su se vojnici 
počeli dobrovoljno javljati, da se i njih upotrebi za te pokuse. 

Tako je pitanje »pokusnih životinja« bilo riješeno, ispitivanja 
su mogla, da otpočnu i prvi dođe na red C a r r o 11. On pusti, da 
ga ubode stegomija, koja je nekoliko dana prije toga sisala krv bo- 
Jesnika. Pokus uspije, četiri dana nakon' uboda Carroll oboli od 
vrlo teške forme žute groznice i samo nekim čudom ostane živ, jer 
je rad srca neko vrijeme bio već sasma prestao. Odmah poslije toga 
ista. je stvar bila opetovana s jednim od vojnika, koji su se dobro¬ 
voljno javili, te i on oboli jednako kao Carroll, ali zahvaljujući 
svojoj snažnoj tjelesnoj konstrukciji ostade živ. Treći je bio na redu 
L a z e a r. Kad se on nekoga dana bavio bolesnicima u bolnici, 
sjedne mu na ruku jedna stegomija, a on je ne otjera, nego je pu¬ 
sti, da. mu se napije krvi. Taj sitni ubod odlučio je njegovom sudbi¬ 
nom, jer je pet dana iza toga pao u krevet i nakon bolovanja od 
7 dana umro kao prva žrtva žute groznice. Žrtva nije bila uzalud¬ 
na, jer je postalo očito, da je Fini ay imao pravo i da bolest doista 
prenose stegomije. Cio niz dobrovoljaca bio je još poslije toga in¬ 
ficiran jednakim načinom i našlo se, da uzročnik bolesti treba 12 
dana, dok se u tijelu komarca namnoži tako, da komarac postane 
zarazan. U krvi bolesnika uzročnici žive i množe se samo prva tri 
dana bolesti i samo u to vrijeme je krv zarazna za stegomije. Na¬ 
kon tri dana uzročnici propadaju, ali bolest uza sve to napreduje 
dalje i eventualno vodi k smrti, jer otrovi, koji preostaju poslije 
njihova raspada, još uvijek kolaju u krvi i truju organizam. 

Kad je bila objašnjena uloga stegomija u širenju žute groznice, 
trebalo je još ispitati, ne može li se bolest širiti i kojim drugim na¬ 
činom,. na pr.. pomoću zaraženih predmeta iz okoline bolesnika ili 
izravnim dodirom. U jednom zdravom predjelu Kube, gdje nije 
bilo žute groznice, podigao je Walter Reeđ logor za. ljude, koji su 
imali, da mu služe u tim pokusima. Nekolicina tih ljudi, zatomivši 
u sebi sve osjećaje gađenja, spavala je dvadeset noći na ponjavama 
Dudi, koji su bolovali i umirali od žute groznice, i u rublju natop¬ 
ljenom njihovim znojem, krvlju i bljuvotinama. Nedaleko tih ljudi 
lla je smještena druga grupa dobrovoljaca u higijenski vođenom 

stanu na čistim i dezinficiranim krevetima, ali izvrgnuta ubodima 
zaraženih stegomija. Rezultat je bio, da je prva grupa, ostala po¬ 
šteđena od žute groznice, dok je druga oboljela. Time je bilo do¬ 
kazano, da se zaraza ne širi izravno od čovjeka do čovjeka, nego 
pomoću stegomija, i da je dovoljno uništiti stegomije, da bude epi¬ 
demija zaustavljena. Američani su po tim načelima odmah počeli 
suzbijati epidemiju u Havani i što prije nisu mogli da postignu 
dvogodišnjim radom, uspjelo im je gotovo jednim udarcem; zaraza 
žute groznice, koja je u Havani vladala 150 godina, bila je suzbi¬ 
jena za 90 dana. Sad se moglo pomišljati i na izgradnju Panam¬ 
skoga Kanala, te su Američani, koji su djelo preuzeli od Francuza, 
i tamo u kratko vrijeme stvorili čudo i nezdrav tropski kraj pot¬ 
puno asanirali. Tako je tehnika dobila slobodne ruke, da izvede svo¬ 
je veliko djelo i 1914 godine kanal bude dovršen i predan prometu. 
Nakon ove grandiozne pobjede higijene organizovala je Rockefelle- 
rova zaklada počevši od 1916 godine, sistematsko suzbijanje stego¬ 
mija i u ostalim državama Centralne i Južne Amerike, te joj je 
uspjelo, da zarazu potisne u najuže granice. Epidemije su danas 
tamo postale vrlo rijetke i nestalo je mračne sjene smrti, koja je 
nekad dan i noć lebdila nad bogatim milijunskim gradovima Južne 
Amerike. 

Riješivši pitanje žute groznice u Americi ispitivanje je bilo 
preneseno u njezinu domovinu, u Afriku. 1925 godine Rockefelle- 
lova zaklada izaslala je tamo posebnu komisiju od pet članova i 
podigla poseban laboratorij u Lagosu u Nigeriji. Od toga doba po¬ 
činje plodno razdoblje u ispitivanju žute groznice, i naše se znanje 
o njoj neobično proširuje. Na žalost i to je bilo iskupljeno žrtvama, 
jer su se tri člana komisije u laboratoriju zarazili žutom groznicom 
i umrli. Kod. potonjega, se rada taj broj žrtava još povećao i do 1932 
godine bilo je u laboratorijima tropskog klimatskog pojasa 11 slu- 
čajeva laboratorijske infekcije, od toga 5 smrtnik. 

Od bogatih rezultata toga rada spomenut ćemo sada, da je 
uspjelo naći laboratorijske pokusne životinje, prihvatljive za žutu 
groznicu, čime je bio udaren osnov svestranijem i intenzivnijem is¬ 
pitivanju bolesti. Te su životinje razne vrste majmuna, u prvome 
ledu Macacus rhesus, i bijeli miš, najobičnija laboratorijska živo¬ 
tinja Kod prvoga se bolest pojavljuje u sličnom obliku kao kod 
čovjeka, uzrokujući jednake razorne procese u jetri, dok se kod 
potonjega uzročnik bolesti namnoži samo u mozgu. Uzročnik spada 
u zagonetnu grupu ne v i d 1 j i v o g ili f i 11 r a b i 1 n o g v i r u s a, 
n na Slanici života, i njegove sićušne čestice mjere između 

.01 / i 0.020 mikrona, t. j. —20 milijuntina milimetara. 1 
„ Odavna, je bilo poznato, da čovjek, koji je jednom prebolio 
žutu groznicu, ma i u najlakšoj formi, ostaje vrlo dugo ili čak cio 
život otporan spram novoga oboljenja. U novije je vrijeme nađeno, 
da krvna tekućina, t. zv. krvni serum takva čovjeka ubija uzročnike 
žute groznice. Zarazimo li bijeloga miša žutom groznicom i ubriz- 

1 Isp. O. Trausmiller, Nevidljivi uzročnici bolesti. Priroda XXV (1935) 193 , 

gamo li nm istodobno malo krvne tekućine takva čovjeka, miš ne 
će oboljeti, nego će uzročnici u njemu poginuti. Ako čovjek_ nije 
nikada bolovao od žute groznice, njegov serum nema te zaštitne 
moći za miša. Prema tomu možemo za svakoga čovjeka ustanoviti, 
je li ikad, pa bilo i u ranom djetinjstvu, bolovao od žute groznice. 
Na taj se način ispitivao veliki broj stanovnika zapadne Airike, 
gdje zaraza postoji već od pamtivijeka i našlo se dakako, da je 
većina spram nje otporna, jer je bilo kad u životu bolovala. Nakon 
tih nalaza na zapadu Afrike pomaklo se ispitivanje prema istoku, 
prema središtu kontinenta, gdje se nikad nije čulo za žutu grozni¬ 
cu. Ali tu su rezultati bili sasma drugačiji, nego li se očekivalo: 
premda se nitko od stanovnika nije sjećao, da je ikad u životu pre¬ 
bolio žutu groznicu, ipak je bilo vrlo mnogo njih, čija je krv unala 
izrazitu zaštitnu moć za. miša, što znači, da su takvi ljudi nekad 
preboljeli bolest, samo u posve lakoj formi. Ispitivanja su se pio- 
tegla duboko u tajnovite prašume centralne Afrike i dalje prema 
istoku, te se napokon uvidjelo, da zaraza nije vezana samo za istoč¬ 
ni dio, nego da postoje golema područja crnoga kontinenta, na ko¬ 
jima se sakrila zaraza i gdje tinja kao iskra pod pepelom. Ne sa¬ 
mo da se ona tu održava među ljudima, nego je rasprostranjena i 
među majmunima u prašumi, čime je njezino suzbijanje silno ote- 
•ščano. Koliko nam je danas poznato, granice rasprostranstva žute 
groznice sežu daleko na istok Afrike,_ prekoračuju Nil i pnblizuju 

se Abesiniji i velikim afričkim jezerima. ,. 

Ova je pojava od velikog značenja. Na istok od Afrike prostiru 
se naime nepregledni i gusto naseljeni krajevi tropske Azije, u ko¬ 
jima također ima stegomija, ali koji su do danas ostali pošteđeni ot 
žute groznice, jer nisu imali brzog i izravnog saobraćaja sa zaraze- 
nim krajevima Južne Amerike i Airike, odakle bi M mogli žara- 
ziti. Danas je Indija povezana izravnim avionskim linijama s Alri 
tom i moglo bi se desiti, da se odanle unese koja zaražena stego¬ 
mija. Pitanje je, kako bi reagirale nepregledne mase stanovništva 
Indije na takav unos: bi li epidemija zauzela orijaške dimenzije ili 
bi se Indija pokazala kao neplodno tlo za žutu groznicu l.sama od 
sebe ugasila iskru zaraze? 0 tome ne znamo ništa i tu je prepu¬ 
šteno široko polje fantaziji. No međunarodna organizacija za suzbi¬ 
janje zaraza uzela je stvar s realne strane i shvatila problem žute 
groznice kao svjetsko pitanje, kojemu treba obratiti i te kakvu paž¬ 
nju. Zato je na afričkim avionskim linijama organizovana zdrav¬ 
stvena kontrola putnika i sistematsko zaštitno cijepljenje, dok se 
na avionima kod svakoga putovanja otrovnim plinovima i tekući¬ 
nama tamane stegomije, koje su se zavukle u kabine. A a taj nac 
higijena gradi nasip, koji brani, da se zaraza žute groznice ne raz¬ 
lije preko svojih historičkih obala i da moderni saobraćaj ne buđ 
imao za Aziju one posljedice, što ih je trgovina robovima imala za 

Ameriku ... 

IZ ŽIVOTA JEDNE VRANE 

Napisao A. Maštrović (Zagreb) 

U početku juna 1933 donesoše mi djeca mladu istom opernatu 
vranu. Nađena je na travi ispod visoke topole, odakle se stropoštala 
sa gnijezda. Da ne izvrgnem djecu opasnosti, kojom je skopčano 
uspinjanje do gnijezda, zadržah vranu kod kuće u namjeri, da je 
othranim i pripitomim. Bilo je to na selu, a prostrana kuća bila je 
i onako puna ptica, te se novi član odmah smirio i udomaćio kao 
kod svoje kuće. 

Za gnijezdo je dobila košaricu sa slamom i vunom i bila je 
smještena uz dvije mlade vjetruše (Falco tinnunculus Linne). One 
su u početku sa nepovjerenjem buljile u novoga došljaka, no me¬ 
đutim brzo su se sprijateljile i na svaki i najmanji pokret vrane 
dizale glave i otvarale svoje nezasitne kljunove. 

Vrana je brzo rasla i već za nekoliko dana toliko je ojačala, da 
je mogla sjediti na rubu košare, odakle je pažljivo promatrala svoje 
društvo i sve, što se oko nje zbiva. Voljela je mlade vjetruše, te kad 
su joj noge ojačale, zalazila je k njima u gnijezdo i navečer s njima 
prespavala. I u prirodi gnijezde često ove dvije vrste jedna uz 
drugu i tada žive u najboljoj slozi. 

Vrana je međutim lijepo napredovala i za kratko vrijeme toliko 
se razvila, da je mogla skakutati po sobi, zaviriti u svaki kutić, a 
napokon se popeti i na otvoreni prozor. Tu je znala sjediti po ne¬ 
koliko sati, promatrajući svakoga prolaznika. 

Osobito su je zanimali psi i mačke. Mačaka se silno bojala, te 
se ni s mačkom, koja je živjela u istoj kući nije nikad sprijateljila. 

Jela je mnogo i sve: kruh u mlijeku, kuhanu rižu, kuhani krum¬ 
pir, žgance, a meso je gutala sa osobitom slašću i pri svakom zalo¬ 
gaju zadovoljno graktala. 

Ukućane je silno voljela i najradije je bila uz njih. Oim bi netko 
ušao u sobu, veselo bi skočila na pod, popela mu se na noge, te 
zijevanjem i mahanjem krila tražila hranu. Imao sam lovačkoga 
psa i od njega je tražila hranu i pred njim je sa ispruženim vratom 
zijevala i mahala krilima. Kasnije je i kao odrasla ptica tražila 
hranu na ovaj način, koji je imače svojstven samo mladim pticama 
u gnijezdu. 

i Kad su joj ojačala krila, najradije nam je sjedila na ramenu 

ili na glavi. Isto su činile i vjetruše. Kad bi netko od ukućana ušao 
n sobu, za čas je imao na glavi i ramenima svu trojicu, a njihovu 
glasanju ni kraja ni konca. Trebalo ih je odmah nahraniti i što 
, prije skinuti sa glave i ramena, inače odijelo više nije bilo za ulicu. 

Ptice su mnogo jele i brzo probavljale, pa smo nestrpljivo če¬ 
kali, kad će se osmjeliti i zaploviti preko prozora. Dobile su za to 
svaka po jedan prsten ornitološkog odjeljenja Zavoda za primije¬ 
njenu zoologiju, jer sam predviđao, da će se vjetruše odseliti, a za¬ 
nimalo me, hoće li se druge godine opet vratiti. 

Jednog ranog jutra obavijesti nas služavka, da vjetruša i vrane 
više nema u sobi i da su sigurno odletjele. S velikom smo nestrplji- 
vošću čekali, boce li se naši pernati prijatelji povratiti kući, a bo¬ 
jali smo se, da ih seoska djeca onako pitome i još slabe kamenjem 
ne dotuku. Nije međutim prošlo dugo i začujemo u dvorištu grak¬ 
tanje vrane. Ona se povratila i nije nas nikad više ostavila. Vjetruše 
su se zadržavale nekoliko dana oko kuće, jednom čak dolet jele su i 
na prozor i primile hranu, a onda ih je nestalo. Možda su ih ubila 
djeca, a možda im se više svidjela polja i hridine. Nikad ih više 
nismo vidjeli, niti su se ikad vraćale, i ako su nam hile silno' pri¬ 
vržene i jako pitome. Ostala je dakle samo vrana, pa smo je svi 
tetošili i pazili, a pogotovo moja žena, koja ju je toliko razmazila, 
da od nje nije više imala mira. Vrana nam je odsad bila uvijek za 
petama, pratila nas na šetnju, išla s nama u lov i na izlete. Nije bilo 
malo naše iznenađenje, kad bi negdje u polju ili na kupanju naje- 
damput iza leđa neopaženo doletjela i sjela nam na rame ili glavu, 
a seljaci su pričali svakojake priče o njezinim majstorijama... 

Letjela je slobodno po mjestu. Odrasle ljude gledala je s nepo¬ 
vjerenjem, a najradije je bila uz djecu. Među njima nekolicinu nije 
nikako trpjela, te ih je ujedala i graktala na njih, čim bi joj se pri¬ 
bližili. Sa djecom je dolazila u školsku dvoranu, sjedila s njima na 
klupi i nije se iz dvorane dala odalečiti. Često ju je trebalo izjuriti 
iz školske dvorane i zatvoriti prozore, da se opet ne vrati natrag. 
Sa djecom je odlazila na odmor i s njima se vraćala natrag u školu 
kao pravi đak. Smiješno je bilo gledati nestašnu seosku djecu, kako 
se za vrijeme odmora igraju, plešu kolo, a među njima vranu, kako 
nesmetano i sigurno skače i gdjekad nekome uštine kruh, kao da 
hoće da pokaže, da je i ona đak i da i njoj sada treba okrepe. Kao 
đak imala je loše svojstvo: kidala je papire i knjige, a gume, pera 
i olovke volila je premještati iz jedne kluke na drugu. Jednoć je 
prigodom državnog praznika na zaprepaštenje seljaka i župnika 
došla za nama u crkvu. 

Bila je strašno tvrdoglava, a najradije je pravila ono, što je 
opazila, da joj se zabranjuje. 

Pas joj je ipak bio najveći prijatelj. Na njemu je sjedila, čistila 
ga od buha, a pazila je i na čistoću njegovih zuba. Pas bi rastvorio 
gubicu, a ona bi probirala kljunom po zubima i tako bi se zabavljali 
cijele sate. Pas je često sam odlazio na šetnju i tada ga je pratila 
vrana. Seljaci su ih vidjali daleko u polju skupa. 

Sa psom je i jela skupa, ali ako je k jelu pristupila i mačka, 
vrana bi se odmah odalečila krešteći nekim glasovima, koji su uvijek 
odavali srdžbu. Međutim nezasitna vrana nije mirovala. Polagano 
bi se došuljala iza mačke, štipala je i potezala za rep, doklegođ 
mačka ne bi ostavila hranu. Bila je sva sretna, kad joj je uspjelo 
da mački nešto na žao učini. Čim bi opazila, da se mački nešto daje, 
strelovitom bi brzinom doletjela i gutala sve bez obzira, da li joj 
je to prijalo ili ne. Glavno je, da mačka ništa ne dobije. Radi toga 
smo morali mačku nahraniti, kad vrane nije bilo kod kuće. 

Kad se dobro najela, sakrivala je hranu pod ormar ili pod 
štednjak, te brižljivo pokrivala sa papirom ili krpom. Donji rub 

mojih hlača bio joj je također spremište za hranu. Rubove je zatim 
kljunom zatvarala i stiskala uz hlače, ako je iz njih virila sakri¬ 
vena hrana. Drugi put bila joj je zato zgodnija kutija od šibica. 

Šibice su joj bile inače najdraža igračka. Znala je otvoriti ku¬ 
tiju i izvaditi sve šibice i pri tom poslu trebalo je pustiti, da se na- 
igra do mile volje, inače bi sa šibicama za tili čas bila na krovu. 

Bila je uvijek nezasitna i pohlepna. Uza sav naš oprez, uvijek 
joj je uspjelo da sa stola za vrijeme ručka ukrade komad mesa ili 
nešto, što joj je jako prijalo, ali takvom brzinom, da smo jedva 
mogli spriječiti, da se krađa ne ponovi. 

Često smo pravili izlete na obližnje otočiće i tamo smo ostajali 
preko cijeloga dana. Vrana je na brodu imala svoje mjesto, a kad bi 
joj dodijala ta spora vožnja, digla bi se u visine, da se za čas opet 
spusti na brod. Na obali se zabavljala, Cupkajući travu i prebacu¬ 
jući šiblje, a kad bi se otvorile torbe, stvorila se odmah na brodu. 

Kupala se veoma rado i često. Ribu je veoma rado jela. Kroz 
otvorene prozore zalazila je u stanove i ljudi se tužili, da im pravi 
štete. Nekima je sa prozora pobacala suhe smokve, drugima nešto 
polupala ili pojela i sakrila meso. 

Najčešće je zalazila u stan mjesnoga liječnika, jer je tu bila 
uvijek dobro primljena i pogošćena, a to nije nikad zaboravljala. 
Jednoga je dana dospjela u ambulantu i napravila silnu štetu. Nismo 
joj htjeli uskratiti slobodu, ali smo očekivali, da će joj se netko osve¬ 
titi. To joj se i dogodilo i jednoga je dana donesoše djeca sa podre- 
zanim krilima. 

Smjestili smo je u zatvoreno dvorište, ali navečer se strašno 
.uznemirila. _Navikla je bila naime da spava na visokom mjestu, i 
to nikad nije mogla prežaliti. Otvorim joj drvarnicu i kućna vrata, 
neka si sama izabere mjesto za spavanje. Nikad ne ću zaboraviti, 
kako je ta ptica pregledavala sva povišenija mjesta i kako me je 
svojim pametnim očima molila, da je postavim tu ili tamo. Nigdje 
joj se nije svidjelo i trebalo je potražiti drugo mjesto. Poslije to¬ 
likog pregledavanja i namještanja ipak se odlučila i zadovoljno se 
smjestila na najvišoj stepenici u samoj zgradi. Trebala je da osjeti, 
da je ispod nje dubljina i zato je spavala isključivo na vanjskom 
rubu. To mjesto nije nikad više mijenjala. 

Preko dana zadržavala se u dvorištu i sprijateljila se sa janje- 
tom. Sjedila je njemu na leđima i on ju je nosao po dvorištu. Čim 
bi se otvorila vrata od stana, strelovitom bi brzinom napustila dvorište 
i za čas je bila u kuhinji. Ako su vrata bila zatvorena, kucala je 
kljunom, dok joj se ne otvori i odmah bi navalila, da je se nahrani. 
Tada bi se popela na stolicu, nakrenula glavu, što je bio znak, da 
se hoće češkati. Trebalo je prstom po perju prebirati, a pri tom je 
zadovoljno okretala očima i ispuštala svoje najnježnije glasove. 

Jednoga jutra dopre iz dvorišta režanje psa i to onakvo, kakvo 
se obično čuje, kad se mladi psi igraju. Pogledam kroz prozor i na 
moje veliko čuđenje, glasovi su dopirali od same vrane. Zavoljeli 
smo je radi toga još jače. 

Osobito smo je čuvali i pazili, da nam ne nastrada, ali je naše 
veselje bilo kratko. Jednoga jutra javi nam služavka, da je vrana 
upala/u bunar. Sirota, htjela, je preko bunara na ulicu, da vidi valjda 
svoje školske drugove, koji su se upravo kupili pred školom. Brzo 
je izvučemo, ali na našu veliku žalost, naša ljubimica vrana bila 
je već — mrtva_ 


P A B 

Stepska šaš kao pčelinja biljka 
Trave ( Gramineae) i njima srodne 
Cyperaceae, čiji je cvet više ili ma¬ 
nje reclukovan, najmanje privlače 



SI. 1. Stepska šaš (Carex caryophylea 
s. praecox) za Treme evetanja. 
Original. 


pčele k sebi od svib monokotilnih bi¬ 
ljaka. No ipak ima pretstavnika u 
ovim familijama, koji u određeno 
doba godine đoživljuju neretke pče¬ 
linje posete. Takav je slučaj sa 
jednom malom šaši (Carex caryophy- 
lea s. pracoex), koja mnogo liči na 
neku običnu travu (si. 1.). 


IRCI 

Ova mala, stepska šaš raste u. 
oblasti Fruške Gore po neobrađenim 
mestima, koja u mnogo čemu poka¬ 
zuju stepski karakter (sušne ledine, 
brežuljci, pristranci i t. d.). I ako 
drugi srodnici familije Cyperciceae 
biraju makom vlažna i podvodna 
staništa, ipak ova mala šaš, koja 
cveta prva od svih svojih srodnika, 
podnosi i upravo traži mesta ma¬ 
hom sušna. Ali je i kod ove biljke 
karakteristično, da ona cveta u do¬ 
ba, kad je zemlja i na sušnim me¬ 
stima još prilično vlažna (mart- 
april). 

Za vreme evetanja ova biljka 
proizvodi veliku količinu polena. 
Ovaj je žute boje i lako se prosipa 
iz zrelih prašnica. Domaća pčela po- 
sećuje klase u doba evetanja i sku¬ 
plja na njima polen na interesantan 
način. Naime, pčela sabiračica, koja 
se spusti na jedan klas ove biljke 
ne osoća se posve sigurnom na nje¬ 
mu, .jer je stablo, koje nosi klas, vi¬ 
tko i lako se povija iz normalnog’ 
položaja pod pčelinjim teretom. Otu¬ 
da se pčela oprezno pridržava klasa 
nogama. Tom prilikom ona pravi i 
živahne pokrete, zapravo jednu kra¬ 
tku šetnju po klasu. TJprljana pole¬ 
nom, koji ispada iz zrelih prašnica, 
ona se čisti, čim poleti u vazduh sa 
klasa, i taj počišćeni polen tovari na 
zadnje noge. 

Ja sam prošle godine (1937), u po¬ 
četku meseca aprila, promatrao mno¬ 


gobrojne posete pčela sabiračica 
(Apis) iscvetanim klasovima ove 
male šaši. Ona je rasla na jednoj 
livadici u gustoj asocijaciji, i kako 
pčele u to doba nisu imale na raspo¬ 
loženju neke drage jače polenove 
paše, to su prosto preplavile ovu 
livadicu. Skoro na svakom klasku 
sedela je po jedna pčela i radila 
svoj posao. Istovremeno pratio sam 
pojedine pčele i našao, da se ni je¬ 
dna ne zadržava dugo na klasu, već 
preleće sa jednoga na drugi, i ako 
na svakome ima dosta polena. Da 
cvetovi ove biljke luče i nektar, ne 
bi se pčele ovako brzo premeštale 
sa jedne biljke na drugu, odnosno, 
sa jednoga klasa na drugi. One bi 
mirno sisale nektar, dome ne bi po- 
sisale i poslednji njegov trag. Ali u 
skupljanju polena one se ponašaju 
više ili manje nestalno. Tome, bez 
sumnje, doprinosi mnogo sama bilj¬ 
ka (njezino vitko stablo), a verova- 
tno i drugi činioci. Zahvaljujući svi¬ 
ma tim okolnostima kod ove biljke 
je osigurano prenošenje polena sa 
jednoga klasa na drugi (Fremdbe- 
staubung). 

Hermann M ii 11 e r u svome 
znamenitom delu: »Die Befruchtung 
der Blumen dureh Insekten« (1873.) 
spominje, kako je njegov sin (Her¬ 
mann) video više egzemplara doma¬ 
će pčele na biljci Carex hirta. Pčele 
su sakupljale polen. Inače ništa po¬ 
bliže ne govori ovaj znameniti autor 
o cvetnoj biologiji familije Cppera- 
cecte. Zna se, da su pretstavnici ove 
familije izrazito anemofilne biljke, 
no na nekima od njih, kao što vi¬ 
dimo, nisu isključene ni posete in- 
sekata. 

Dr. Simeun Grozdanlć 

Slepi miševi koji sišu krv. Na¬ 
rodno verovanje da postoje slepi mi- 
ševi-vampiri, koji u noći napadaju 
na ljude i životinje i sišu im krv, 


nije samo plod ljudske mašte, već 
zaista odgovara istini. Takvi slep! 
miševi žive u Centralnoj i Južnoj 
Americi i čine porodicu Desmodon- 
tidae. Najpoznatiji od ovih slepih 
miševa, koji se hrani krvlju, je 
Desmodus rotundus, kojega je prvi. 
opisao E. Geoffroy 1810. godine. 

Telo ovoga slepoga miša ima du¬ 
žinu do 10 centimetara, a razmak 
krila 33 centimetra. Ima vrlo oštre- 
zube podesne za stvaranje ugriza. 
Za vreme svoje ekspedicije na »Be- 
agle-u« I) a r w i n je promatrao, ka¬ 
ko se desmod hrani krvlju konja. 
Njegov sluga ulovio je Desmodus-a 
na hrptu konja, na kojemu je sisao. 

Pre tri godine dva amerikanska. 
zoologa Ditmars i Greenhall* 
izvršili su u Panami niz promatra¬ 
nja nad ovim vampirom. U Panami 
desmodi zajedno sa drugim slepim. 
miševima žive u pećinama i ima ih. 
u velikom broju. Tu oni napadaju 
na životinje i ljude. Spomenuti zoo¬ 
lozi bili su svedoci jednoga slučaja, 
da su desmodi preko nedelje izuje- 
dali jednoga dečka pet puta. On je 
bio ujedan u noći za vreme spavanja 
i desmodi su mu sisali krv iz prstiju 
nogu. Krvi je izlazilo uvele tako- 
mnogo, da su se ujutro na podu 
nalazile velike mrlje krvi. 

Posle velikih teškoća uspeli su 
Ditmars i Greenhall da 
uhvate u jednoj pećini dva desmoda, 
od kojih je jedan ubrzo poginuo, 
dok su drugoga doneli u New York. 
Posle se utvrdilo, da je to skotna 
ženka, koja je uskoro donela jedno 
mladunče. U New Yorku su je sme- 
stili u zgradu za reptilije zoološkoga 
vrta i hranili su je đefibriniranom 
krvlju. Interesantno je, da desmod 
ne siše krv, već loče pomoću jezika 


* R. Ditmars and A. Green¬ 
hall. The vampir bat. ,>Zoologica& 
New York, vol. XIX, No 2, 1935. 

slično, kako to rade mačke. Kada 
su mu donosili krv, on se nije pu¬ 
zao, kako to rade drugi slepi miševi, 
već je išao visoko zadigavši svoja 
krila i toliko je lokao, da je posle 
15 minuta njegovo telo izgledalo 
kao lopta. 

1934. godine ekspedicija Mičigan- 
skog Univerziteta utvrdila je nove 
pojedinosti iz života desmoda i čak, 
šta više, sami članovi ekspedicije 
jedne noći u Kolumbiji bili su na¬ 
padnuti od desmoda. Ekspedicija je 
promatrala na Trinidadu jednu ko¬ 
zu, koja je bila izložena ovakvom 
napadu i interesantno je, da se ona 
vrlo mirno vladala prema toj ne¬ 
prijatnoj poseti. Rane, koje je uči¬ 
nio desmod, imale su oblik male 
brazdice dužine 5—6 milimetara. 

Na Trinidadu desmodi napadaju 
na marvu, svinje i živinu (perad). 
Živina obično ne podnosi gubitka 
krvi i u jutru ugine. Inače kod ži¬ 
votinja i ljudi ugrizi (ujedi) su bez 
posledica. Sve dok desmod loče krv, 
rana krvari, te se drži, da on svojom 
pljuvačkom unosi neku antikoaguli- 
rajuću supstanciju, koja sprečava, da 
se zgrušava krv. 

U poslednje vreme je utvrđeno, 
da. desmod može prenositi zaraznu 
bolest, koja se na Panami zove »mu¬ 
rina«. Uzročnik ove bolesti je tripa- 
nosom Trvpanosoma hippicum), koji 
živi u pljuvačci desmoda i u krvi 
roarve i konja. Dok je za marvu ova 
bolest bez posledica, konji kao i sam 
desmod brzo uginu. Na Trinidadu 
desmod može da prenosi jednu dru¬ 
gu bolest, od koje ginu i ljudi i 
stoka. 

Postoji jedna vrsta slepib miševa, 
koja je dobila latinski naziv Vampi- 
rus, ali su to bezazlene životinje, 
koje se brane samo insektima. 

Inž. Vladimir Vasić. 


Nilska Belostoma u Boki Kotor¬ 
skoj. Gosp. Armando 0 1 i v a iz Her- 
cegnovoga u Dalmaciji poslao je 
uredništvu »Prirode« nove podatke 
o dolaženju ove gorostasne stjenice 
u oblasti naše faune: 

»Čitao sam u januarskom broju 
»Prirode« vijest o nilskoj belostomi 
(Belostoma niloticum Lav.), da je 
pronađena na Sušaku. Pisac dr. 
Hinko Em ii i i nabraja pri tome 
sva mjesta, gdje je belostoma dosad 
pronađena, među kojima nije spome¬ 
nuta Boka Kotorska. 



Nilska belostoma (Belostoma niloticum 
Lap.) gledana odozdo (u naravnoj veličini). 

Snimio Armando Oliva. 

Koliko je meni dosad poznato, 
ovdje u Hereegnovome nilska belo¬ 
stoma je već nekoliko puta prona¬ 
đena uz morsku obalu. 

Ja sam lično dosada pronašao 3 
primjerka, a i od drugih sam čuo i 
vidio, da su uhvatili toga egzotično¬ 
ga kukca. 


Prema mome računu posljednjih 
godina ulovljeno je oko 10 pri¬ 
mjeraka. 

Moje slike prikazuju primjerak 
ulovljen prošloga ljeta (1937 god.) na 
plaži kod Hercegnovoga. Primjerak 
je maslinasto mrke boje, dug 86 mm, 
a širok je 27 mm. Duži je za 10 mm 
od onoga primjerka ulovljenog kod 
Sušaka. 

Armando Oliva 

Hercegnovi, 9. III. 1938. 

Napomena. Domovina belosto- 
rnida (Belostomidae) su topliji pre¬ 
djeli Staroga i Novoga Svijeta. 

Belostomide sjećaju nas kod po¬ 
vršnoga gledanja najviše na vrane 
vodoljube (Hydrophilus) i koza¬ 
ke ili gnjurače (Dytiscus). 



Ni lska belostoma (Belostoma niloticum 
Lap.) gledana odozgo iu naravnoj veličini . 
Snimio Armando Oliva 

I njihovo je tijelo ovalno i splo- 
šteno, a stražnje noge udešene za 


plivanje. Poput kozaka žive i one 
razbojničkim životom. 

Ovoj porodici pripada nekoliko vr¬ 
sta. U Južnoj Aziji živi Belostoma 
indicum Lep. Serv., koja izraste oko 
8 cm u dužinu. 

Belostomide su vanredni letači, 
koji noću rado ostavljaju svoj tekući 
elemenat i nalijeću brujeći na elek¬ 
trične svjetiljke tropskih gradova. 

Manners je promatrao indijske 
Belostoma- stjenice pri žderanju. Vi¬ 
dio je, kako je jedna od ovili velikih 
stjenica zgrabila mladu žabu krasta- 
vicu (Bufo melanostietus) na površini 
ribnjaka, pa se odozdo na nju čvrsto 
pripila i tad joj zadala sudbonosni 
ubod u blizini stražnjih nogu, našto 
je žaba brzo klonula. Belostome mo¬ 
gu da svladaju i ribe, koje ih veli¬ 
činom znatno nađmašuju. 

U prijašnjim perijođama Zemlje 
bio je rod Belostoma rasprostranjen 
također u Evropi. Poznati su ostaci 
ovih stjenica iz miocenskih naslaga 
u Oningenu, ali i iz gornje jure u 
Bavarskoj. 

Nije sasvim rasvijetljeno pitanje, 
što je sa Belosfosna-stjenicama, koje 
se još danas od vremena do vremena 
pronalaze u Južnoj Evropi (Grčkoj, 
Dalmaciji): da li su ti izolirani pri¬ 
mjerci slučajno k nama preneseni, 
možda zračnim strujama ili pomor¬ 
skim saobraćajem, ili se radi o ma¬ 
lobrojnim i rijetkim preostacima ili 
reliktima iz prijašnjih vremena. (Isp. 
članke o nilskoj belostomi u »Pri¬ 
rodi« XIX (1929) br. 8 i 9, str. 235 
i XXVIII (1938) br. 1, str. 27). 

Porodica belostomida zaslužuje na¬ 
šu pažnju i zbog toga, što je kod 
nekih vrsta razvijena osobita njega 
legla. Ženke indijske vrste pričvr- 
šćuju doduše svoja jajašca jednostav¬ 
no u gomilicama na vodeno bilje, ali 
ženke drugih vrsta, na pr. indijske 
Sphaerodema molestum Duf. i ame¬ 
ričke Zaitha, fluminea Say prilijepe 
cijeli jajni paket na leđa mužjaka. 

koji mora da ovaj teret strpljivo sa 
sobom nosi, sve dok se ne polegu 
mladi. 

Kišovita godina 1937. I ko nije 
mjerio količinu oborine pale tokom 
minule godine 1937, mogao je primi¬ 
jetiti da je ova godina osobito kišo¬ 
vita. Mjerenja oborine međutim, ko- 






mm 

150 

/ 











_ 1 

L 





/ 

\ 


7 

\ 


i 


_i 


\ 

_ 

T 

\ 


/ 

1 

1 





\ 

/ 


1 


100 





7 


T 

A 

f \ 



\ 


r— 


T 

✓ \ 



/ 

/ 

\ 

\ 




A 





\ 

\ 




/ \ 

/ \ 






\ 

\ 


/ 

t .i 


Cf| 




\ 

\ 


~f— 

/ 


t 

JU 






I-l-1-1-l-1-1-1-1-i-1-1 

i n ih iv v vi vii viii ix x xi xii 

iiii _i_i_i_i_i—i—i—i 


Godišnji hod oborine u Zagrebu; srednji 
iz 65 godina i za godinu 1937. 

ja se vrše na Geofizičkom zavodu i 
u mreži njegovih meteoroloških sta¬ 
nica, pokazala su, da ova godina u 
pogledu kišovitosti pretstavlja jednu 
znatnu klimatsku anomaliju u na¬ 
šim krajevima. U samom Zagrebu 
prosječna godišnja količina oborine 
iznosi 900 mm. U nizu od 76 godina 
(mjerenja oborine u Zagrebu teku 
bez prekida od god. 1872) imala je do¬ 
sada najveću količinu oborine godi¬ 
na 1915 sa 1253 mm. Međutim godina 
1937 premašila je sa količinom 13S7 
ovaj dosadašnji maksimum za 
134 mm ili 11 posto, a normalnu vri¬ 
jednost 900 mm za 487 mm ili 54 po¬ 
sto. Broj kišnih dana u godini 1937, 
na koji se ukupna količina oborine 
razdijelila, iznosi 196, a s tim je pre- 
mašen dosadašnji maksimum broja 
kišnih dana (187 dana) za 5 posto, 


a srednji broj (140 dana) za 40 posto. 
— Razdioba ukupne količine oborine 
u Zagrebu na pojedine mjesece u go¬ 
dini 1937 također veoma otstupa od 
normale. U normalnom hodu, koji je 
na slici prikazan isprekidanom cr¬ 
tom, imamo u Zagrebu po jedan ma¬ 
ksimum oborine u svakoj polovini 
godine, prvi u lipnju, drugi u listo¬ 
padu. Od ova dva maksimuma obo¬ 
rina jedan (ljetni) se svodi na kon¬ 
tinentalni utjecaj, drugi (jesenski) 
na oceanski (Bliže o tom vidi u član¬ 
ku dra Stj. Škreba, Kiša u Hr¬ 
vatskoj i Slavoniji, »Priroda« br. 9 
iz godine 1928). U godini 1937 (na 
slici gornja neprekidna linija) glav¬ 
ni maksimum oborine (145 mm) ima 
kolovoz, a drugi, samo malo manji 
maksimum (144 mm) studeni, oba 
maksimuma padaju dakle u drugi 
dio godine. Količina oborine u sva¬ 
kom mjesecu godine 1937 premašuje, 
kako se vidi na slici, srednju količi¬ 
nu izuzevši svibanj, koji je godine 
1937 daleko podbacio. Sa obilnim 
ljetnim kišama u godini 1937 u vezi 
je i velik broj grmljavinskih dana 
u ovoj godini, 48 njih, dok je srednji 
broj grmljavinskih dana 25; prve su 
grmljavine u godini 1937 u Zagrebu 
bile već u ožujku, a zadnje u listo¬ 
padu. 

Ova anomalija u oborinama godi¬ 
ne 1937 nije dakako ograničena na 
Zagreb, nego se pojavila gdje jače 
gdje slabije u sva tri kišna područja 
Hrvatske i Slavonije (vidi spomenuti 
članak dra Škreba). Tako su ,u 
godini 1937 premašili svoju srednju 
godišnju količinu oborine Kraljevica 
za 45 posto, Senj za 58 posto, Dužine 
za 45 posto, Gospić za 45 posto, Le- 
poglava za 40 posto, SI. Brod za 68 
posto, St. Gradiška za 30 posto, Na¬ 
šice za 36 posto, Đurđevac za 40 po¬ 
sto. —Cl— 

Otkriće 85 i 87 elementa. Nakon ot¬ 
krića iliniuma (florentiuma) bili su 


nam poznati svi kemijski elementi 
osim elemenata s rednim brojem 85 
i 87. Najdulje su nam ostala nepozna¬ 
ta ta dva elementa i to jedan iz gru¬ 
pe elemenata, koji daju najjače kise¬ 
line (halogeni elementi), a jedan iz 
grupe elemenata, koji daju najjače 
baze (alkalni elementi). 

Oba je elementa otkrio A 11 i s o n 
magneto-optičkim putem i dao im 
imena alabamium Am (halogeni ele- 
menat, redni broj 85) i virginium Vi 
(alkalni elemenat, redni broj 87). Nji¬ 
hove atomske težine nisu još točno 
utvrđene. A 11 i s o n je otkrio ala¬ 
bamium u monacitu, a virginium u 
polucitu. Virginiuma ima izgleda i 
u kainitu i samarskitu, dakako u 
vrlo malim količinama. U zlatotopci, 
u kojoj je rastopljen monacit, nalazi 
se i HAm Oa (peralabamiumna kise¬ 
lina). Ta se kiselina može reducirati 
sumpordioksidom na alabamiumo-vo- 
dik HAm, koji se slobodnim jodom 
opet oksidira na peralabamiumnu ki¬ 
selinu. F. Krleža 

Neka opažanja o kozaku ili gnju- 
raču (Dijtiscus marginalis L.). Čita¬ 
jući u posljednjem broju »Prirode« 
među pabircima članak o kozaku ili 
gnjuraču, slobodan sam priopćiti 
uredništvu neka svoja opažanja o ko¬ 
raku prošloga ljeta na praksi u Sla¬ 
voniji. 

Kao student agronomije bio sam 
prošloga ljeta na ferijalnoj praksi u 
Slavoniji na jednom velikom privat¬ 
nom imanju, koje također posjeduje 
i ribnjak, podijeljen nasipom na dva 
dijela. H gornjem dijelu nalaze se 
dosta veliki somovi i šarani, ali u 
njemu ima dosta i ostalih riba, kao 
crvenperki, linjaka, karasa, i to zlat¬ 
nih i crnih. U taj sam ribnjak po¬ 
stavljao svaki dan vrške ili vršike 
(mreže za hvatanje riba), koje sam 
pregledavao svaki dan rano ujutro. 
Iznenadio sam se, kada sam svakoga 
dana gotovo u svakoj mreži (a oso¬ 


bito u onima, koje su bile postavljene 
na zabačenim i trskom obraslim mje¬ 
stima), našao po nekoliko potpuno 
oglodauih riba, obično manjih. Od 
ribe je ostao samo goli kostur. U 
početku nisam znao, koji je tomu 
uzrok. Poznavao sam kozaka i znao, 
da ga u ribnjaku ima dosta, ali nije- 
sam znao za njegov način života. Je¬ 
dnoga sam jutra slučajno otkrio uzrok. 
Toga sam jutra pošao u lov. Prola¬ 
zeći pokraj ribnjaka, iznenadim malu 
čaplju na obali, te je dignem. Ona 
poleti preko ribnjaka, ali je u taj 
čas pogodi sačma i ona pade u sredi¬ 
nu ribnjaka. Vratim se natrag do ri¬ 
barske kućice po čamac. Za nepunih 
deset minuta bio sam na mjestu, gdje 
je ležala čaplja. Prišavši joj čamcem 
htjedoh je izvaditi iz vode, kad opa¬ 
zim oko njene glave 3 kozaka, od ko¬ 
jih su dvojica već zagrizli u bogat 
plijen; jedan je grizao uginulu čaplju 
oko oka, a drugi je već glavom zašao 
u podbradak, dok je treći tražio zgo¬ 
dno mjesto. Cim sam to vidio, odmah 
mi je palo na pamet, da su i kosturi 
od riba u vrškama posljedica neza¬ 
sitnosti kozaka. Da se o tome uvje : 
rim, uzeh sutradan jednoga karasa, 
kojega sam malo prije upecao, te mu 
provukoh kroz škrge uzicu; karaš je 
bio, radi držanja na zraku ,vrlo osla¬ 
bljen. Spustih ga u vodu dosta du¬ 
boko. Tako sam čekao nekih 15 mi¬ 
nuta, a onda sam polako vukao uzicu 
gore. I uistinu, na mojem karasu, 
koji je već bio mrtav, gostila su se 
dva kozaka. Jedan se tako udubio u 
žderanje, da sam ga mogao izvući 
u čamac zajedno s ribom. Tek kad 
sam ga izvukao u čamac, pustio je 
plijen i pokušao pobjeći. Sad mi' je 
postalo jasno, tko je razbojnik u rib¬ 
njaku. Interesantno je još napome¬ 
nuti, da su kozaci ponajviše izjedali 
karaše, i to crne, a oni su od svih 
riba, koje su dolazile u ribnjaku, 
najmanje otporni. 

Josip Kišpatić, cand. ing. agr. 

Glavna godišnja skupština Hrvat¬ 
skog prirodoslovnog društva. Dono¬ 
simo sadržaj zapisnika 47 redovne 
glavne skupštine Hrvatskog prirodo¬ 
slovnog društva održane 13 ožujka 
1938 u velikoj predavaonici Fizikal¬ 
nog zavoda sveučilišta u Zagrebu 
(Marulićev trg 19). 

Pošto je utvrđeno, da je prisutan 
dovoljan broj članova, predsjednik 
prof. dr. Stjepan Škreb otvara 
skupštinu. 

II svome predavanju pod naslovom 
»Polarna svjetlost« dr. Škreb daje 
pregled cjelokupne nauke o polarnoj 
svjetlosti: povijest njena istraživa¬ 
nja, metode istraživanja, morfologiju, 
boje i spektar, mjerenje visine,. če- 
stinu i njen razmještaj po Zemlji, 
pojave zemaljskog magnetizma, koji 
prate polarnu svjetlost, naročito se 
osvrće na pojave viđjene u našim 
krajevima u godinama 1870, 1882, 

1921 i na posljednju 25. siječnja 1938. 
Dalje prikazuje teoriju polarne svjet¬ 
losti s osobitim obzirom na danas u 
glavnom prihvaćenu Birkeland- 
Storme r-ovu teoriju. Po ovoj teo¬ 
riji polarna svjetlost nastaje kod 
električno nabijenih čestica, koje iz¬ 
bijaju iz sunca plinove visoke atmo¬ 
sfere, analogno pojavama svjetlosti 
u Geisslerovim cijevima. Struje 
električnih čestica otklanjaju se ma¬ 
gnetskim poljem Zemlje, pa tako na¬ 
staje pojas maksimalne čestine po¬ 
larne svjetlosti oko magnetskih po¬ 
lova Zemlje. Predavač demonstrira 
na aparaturi pojave svjetlosti kod 
prolaza struje kroz plin u cijevi, 
koja se postepeno evakuira sve do 
vakuuma, u kojem nastaju katodne 
zrake, dalje otklanjanje katodnih 
zraka magnetskim poljem. Napokon 
se osvrće na vezu polarne svjetlosti 
sa aktivitetom Sunca. 

Predavanje je saslušano od pri¬ 
sutnih s vrlo velikom pažnjom. 


Nakon predavanja privremeni taj¬ 
nik prof. dr. Josip Goldberg 
podnosi izvještaj o društvenom radu 
u prošloj godini. 

Izvješćuje o akciji društva za po¬ 
većanje broja članova i sjeća se umr¬ 
lih članova. Broj članova narastao je 
efektivno za 25 redovnih članova te 
društvo sada ima 363 redovna člana, 
18 utemeljitelja, 5 počasnih i 2 dopi¬ 
sna člana. 

U pripremi je izlaženje »Glasnika«, 
čije je izdavanje materijalno osigu¬ 
rano. 

Knjižnica društva se uređuje, pa 
je u tu svrhu uzeta pomoćna sila. 
Dakako da će definitivno uređenje 
knjižnice biti moguće istom u vla¬ 
stitim prostorijama društva, kojih 
društvo na žalost dosad još nema, 
ali je u tečaju živa akcija, da se 
prostorije dobiju. 

Iz zvjezdarnice na Popovu tornju, 
koja je u neupotrebljivom stanju, 
prenesen je meridijanski krug sa 
urom u sveučilišni opservatorij u 
Maksimiru. 

Sekcija za zaštitu prirode (pročel¬ 
nik prof. dr. M. H i r t z) prenijela 
je svoje glavno djelovanje u »Povje¬ 
renstvo za zaštitu prirode i očuvanje 
prirodnih spomenika u Savskoj Ba¬ 
novini«, koje je osnovano upravo na¬ 
stojanjima ove društvene sekcije i u 
koje su ušli gotovo svi njeni člano- 
novi.. 

Fenološka sekcija (pročelnik prof. 
dr. S. Škreb) nije mogla pravo 
napredovati radi financijske nemo¬ 
gućnosti, da se štampa naputak za 
fenološka opažanja. 

Napokon priopćuje tajnik zaključak 
Primorskog prirodoslovnog društva 
u Splitu, da se ujedinjuje sa Hrv. 
prirod, društvom u Zagrebu, što se 
uzima do znanja sa velikom radosti. 


U vezi sa tajničkim izvještajem 
prof. dr. V. Vouk pita, da li glede 
predaje meridijanskog kruga sveuči¬ 
lišnom opservatoriju postoji kakvo 
pismeno utanačenje, a ako ne postoji, 
drži, da treba takvo utanačenje pro¬ 
vesti, da se utvrde za budućnost imo¬ 
vinski odnosi. 

Predsjednik prof. dr. Škreb od¬ 
govara, da je meridijanski krug sa¬ 
mo posuđen sveučilištu i da je na 
sadašnjem mjestu bolje zaštićen od 
štete, nego na Popovu tornju, a pri¬ 
hvaća predlog prof. dra Vouka, da 
se izradi pismeno utanačenje. 

Prof. dr. V. Vouk želi još pobli¬ 
že razjašnjenje o pravcu »Glasnika«, 
koji ima izići. 

Predsjednik prof. dr. Škreb od¬ 
govara, da će »Glasnik« pored ma¬ 
njih članaka donijeti i referate o pri¬ 
rodoslovnom radu kod nas. 

Blagajnik prof. dr. Marin K a t a- 
1 i n i ć podnosi blagajnički izvještaj, 
iz kojega izlazi, da je na društvenoj 
blagajni bio primitak 60.117,35 dina¬ 
ra, a izdatak 51.178,38 dinara. 

Društvena imovina u gotovom 
novcu iznosila je 3. XII. 1937. godine 
26.731.68 dinara. U daljem izlaganju 
blagajnik obrazlaže pojedine stavke 
primitka i izdatka. Od novih stava¬ 
ka rashoda ističe blagajnik uvođenje 
članskih iskaznica, koje vrlo povoljno 
djeluje na uplaćivanje članarine. 

Napokon blagajnik priopćuje raz¬ 
mjere imovine i izvješćuje o zakladi 
pok. Milana K r e š i ć a, koja sastoji 
od 20 cijelih dionica Prve hrvatske 
štedionice. 

U svemu je minula godina bila 
povoljna za društvenu imovinu. 

U vezi sa izvještajem blagajnika 
čita se izvještaj revizionalnoga odbo¬ 
ra o blagajničkome poslovanju u 
1937 godini, koje je pronađeno u redu, 
pa se predlaže, da se upravnome od¬ 
boru podijeli razriješnica za 1937 go¬ 
dinu, što skupština jednoglasno pri¬ 
ma na znanje. 


U šestoj tački dnevnoga reda iz¬ 
vještava urednik »Prirode« prof. dr. 
Miroslav H i r t z o »Prirodi«. 

»Od posljednjega izvještaja ured¬ 
ništva nije na časopisu »Prirodi« iz¬ 
vedena nikakva bitna promjena. »Pri¬ 
roda« je nastojala da odgovori svoje¬ 
mu pozivu kao popularni ilustrovani 
časopis Hrv. prirod, društva, koji do¬ 
nosi razjašnjenja iz svih područja 
prirodnih nauka,- ali u prvom redu 
objavljuje domaće originalne pri¬ 
nose. 

»Priroda« je u prošloj godini imala 
46 saradnika i dopisnika. Uz prirodo¬ 
slovce u užem smislu sarađivali su i 
drugi, naročito liječnici, ljekarnici i 
veterinari. 

Pored uredništva »Prirode« posto¬ 
jao je i redakcionalni odbor, koji je 
stalno vršio cenzuru i izbor radova. 

»Priroda« je u prošloj godini doni¬ 
jela ukupno 130 slika, 40 članaka i 
125 sitnih priloga. 

Časopis ima rubriku »Razgovori«, 
u kojoj se čitaoci u formi pitanja i 
odgovora potiču na razmišljanje o 
problemima prirodnih znanosti i na 
vlastita opažanja u prirodi. 

Uredništvo je dobivalo, koje na 
poklon, koje u zamjenu, 28 domaćih 
časopisa, a od stranih »Natur und 
Volk« (Frankfurt na Majni). 

»Priroda« je ovom godinom stu¬ 
pila u 28 godinu svojega opstanka 
kao dobro uveden i afirmiran list, 
koji ima oko 3.500 preplatnika. 

Uredništvo je podržavalo stalne 
veze sa dnevnom i periodičkom štam¬ 
pom, koja je nastojala koristiti re¬ 
klamom i pravednom kritikom kul¬ 
turnom nastojanju društva oko po¬ 
pularizacije prirodnih nauka u našoj 
državi.« 

Pošto su tečajem godine dva člana 
odbora dr. Karlo Bošnjak i taj¬ 
nik dr. Fran Kušan dala ostavku, 
optiran je za privremenoga tajnika 
prema paragrafu 46 pravila prof. dr. 

Josip G o 1 d b e r g, opservator Geo¬ 
fizičkog zavoda. Predsjednik pred¬ 
laže skupštini, da ovu opciju potvrdi, 
a na mjesto dra Bošnjaka, da potvrdi 
predlog odbora, da se za člana od¬ 
bora izabere mr. pk. Srećko Depe- 
d e r, urednik »Farmaceutskoga Vje¬ 
snika«, da bi tako u odboru društva 
dobila svojega predstavnika i struka 
ljekarnika, koji su u članstvu društva 
vrlo brojno zastupani. Ova oba pred- 
loga jednoglasno su prihvaćena. 

Za eventualija stigao je dopis čla¬ 
na Bože Katalinića, umir. rav¬ 
natelja gimnazije u Senju, u kojem 
predlaže, da bi društvo povelo u na¬ 
rodu akciju za zaštitu prirode i ugro¬ 
ženih prirodnih objekata. 

Na predlog prof. dr. M. H i r t z-a, 
pročelnika društvene sekcije za za¬ 
štitu prirode, koji je ujedno član i 
zamjenik predsjednika legaliziranog 
»Povjerenstva za zaštitu prirode i 
očuvanje prirodnih spomenika u Sav¬ 
skoj Banovini«, pobuda ravnatelja 
Katalinića se jednoglasno prihvaća i 
upućuje se predsjedništvu rečenoga 
Povjerenstva. 

Pošto je time bio dnevni red skup¬ 
štine iscrpljen, predsjednik je uz sve¬ 
strano odobrenje članova završio 
skupštinu i naročito zahvalio prof. 
dr. S. Hondlu, što je dozvolio, da 
se skupština mogla održati u preda¬ 
vaonici Fizikalnog zavoda sveučilišta. 

Polarno svjetlo nad našim kraje¬ 
vima. U vezi sa ovim prirodnim fe¬ 
nomenom, koji se ove godine vrlo in¬ 
tenzivno mogao vidjeti, osobito u za¬ 
padnom dijelu naše države, primili 
smo od prijatelja našega časopisa ne¬ 
koliko dopisa, koje smo predali upra¬ 
vi Geofizičkog zavoda u Zagrebu. Na¬ 
ročito lijep opis primili smo od gđe 
Zore Sever iz Popovače sa slikom 
u pastell-boji, koja prikazuje polar¬ 
no svjetlo, kako je viđeno u njenom 
kraju. Zahvaljujemo svim ovim pri- 
nosnicima za izvještaje, kojima su ko¬ 


risno poslužili Geofizičkom zavodu u 
Zagrebu uz napomenu, da ćemo do¬ 
skora u »Prirodi« donijeti poseban 
članak o polarnom svjetlu. 

Opet su doletjele kugare. Oko sre¬ 
dine veljače pojavile su se na neko¬ 
liko mjesta u Hrvatskoj, arktičke 
ptice kugare (Ampelis garrulus) u 
manjim jatima. Nekoliko primjeraka 
ubijeno je 16. II. u selu Šemovcu, 
općine Bartolovec, nedaleko Varaždi¬ 
na, zatim 15. II. u Kupljenovu kod 
Pušće-Bistre kraj Zagreba i 11. II. 
u Svetom Ksaveru kraj Zagreba. Vi¬ 
djeli smo više takvih ptica, a jednu 
i živu, malo nastreljenu u krilo, koja 
je bila izložena u upravi »Jutarnjega 
Lista«, a poklonjena od Stjepana 
Horvata iz Kupljenova. 

Podaci o prijašnjim priletima ku- 
gara u naše krajeve već su ranije 
objavljeni u našem časopisu (Priroda 
1933, br. 4, str. 129). 

Kos sa prstenom. Gosp. Uroš M i- 
1 j u š, trgovac u Obrovcu, javio je 
uredništvu »Prirode« da mu je Sta- 
niša Lončar Ilijin iz sela Karina 
općine obrovačke donio jednoga c r- 
nog kosovca (Turdus merula 
memla Linne) sa prstenom, koji nosi 
oznaku: Vogehvarte Kossitten Ger¬ 
mama F. 282433. Kos je uhvaćen živ 
28. II. 1938. — Istu vijest je primilo 
uredništvo i od g. dra Borisa K a- 
k u š k i n a, sreskoga ljekara u Ben¬ 
kovcu, sa dodatkom, da je isti ko- 
sovac dospio u njegove ruke i da ga 
je 1. III. 1938 pustio. 

Uredništvo »Prirode« izvijestilo je 
o nalazu stanicu Vogehvarte Rossit- 
ten (Kurische Nehrung, Ist. Pruska) 
i odanle je dobilo odgovor, da je ko- 
sovac prstenovan još kao gnjezdar 
(mlad u gnijezdu) 7. VI. 1937 u mjestu 
Proskau od ornitološke stanice Op- 
peln (okrug Oppeln, Gornja Šlezija). 

Ovaj nalaz je važan, jer ornitolozi 
smatraju kosovca pticom stanaricom. 


Takvo uvjerenje vlada i o kosovci- 
ma domaće faune. Međutim naši ko- 
sovci drže se staništa poglavito za 
vrijeme leženja, dok ostalo doba go¬ 
dine provode pretežno u skitnji (od 
listopada do veljače). Skitnja je naj¬ 
jača upravo usred zime. 

Morska lisica (Alopecias vulpes 
Linne). U prvoj polovini mjeseca 
travnja o. g. imali smo zgode vidjeti 
jedan primjerak ove vrste morskoga 
psa, koji je bio izložen u dvorištu 
kuće br. 140 u Ilici u Zagrebu, gdje ga 
je publika za malen novac željno pro¬ 
matrala. Primjerak je bio mlad, nešto 
preko 2 m dugačak, a ulovio ga je 
Anđel H a j d i ć pok. Petra iz Ba¬ 
bina Polja u vodama otoka Mljeta. 

Morska lisica može da izraste do 
3 m u dužinu. Njuška je kratka i 
čunjasta. Hrbat je tamnomodar, a 
trbuh bijel. Svoje ime dobila je mor¬ 
ska lisica zbog repne peraje, čije se 
gornje krilo neobično produžilo. 

Ova vrsta morskoga psa nije obič¬ 
na u Jadranskom Moru. Meso je slabe 
cijene. 

O ružičastom čvorku. U 7 broju 
»Prirode« od prošle godine (str. 222) 
doneseni su neki podaci o naletu ru¬ 
žičastoga čvorka (Pastor roseus Lin¬ 
ne) u naše krajeve. 

Naknadno nam šalje o tom svoja 
opažanja g. Živojin P o p o v i ć, pro¬ 
fesor u Ćupriji. 

»Čast mi je dostaviti po mogućstvu 
za štampu u cenjenom časopisu »Pri¬ 
roda« ove podatke: 


R A Z Q 

N. G. (Srijemska Mitrovica). P i- 
tanje: Molim odgovor na ova pi¬ 
tanja: 1) U čemu sastoji princip ne¬ 
zavisnosti djelovanja sile? Koja je 
to sila i kako djeluje? Kako se ja¬ 
vlja? — 2) I postanak momenta 


Prošle godine maja 28 i 30 video 
sam skoro iz neposredne blizine jato 
ružičastih čvoraka (Pastor roseus), 
koji su jeli nezrelo dudinje na je¬ 
dnom velikom dudu na periferiji va¬ 
roši Ćuprije. 

U jatu bilo je oko 50—60 ptica. 
Ptice su mi jako pale u oči, jer dotle 
takvih nisam nikad video. 

Na drvetu su bile tri sata, od 4 
do 7 sati posle poc(ne. Po letu i celo- 
kupnom habitusu poznao sam da pri¬ 
padaju vrsti čvoraka. 

Ptice su ličile na male svrake, 
samo im je perje na trbuhu bilo 
krem belo. 

Kako je u dvorištu bilo sveta, 
ptice su mirno jele dudinje s grana, 
a zatim bi počele da cvrkuću. 

Našao sam za shodno da pojavu 
ovih ptica notiram, jer one vrlo retko 
dolaze u naše krajeve. 

Po Bremu u 100 godina, iste su 
dolazile u Švajcarsku 16 puta, a u 
Nemačku 35 puta i to od 1744 do 
1875 godine. 

Postojbina im je stepa u unu¬ 
trašnjosti Azije, odakle odlaze na 
istok u Kinu i Manđžuriju, na jug 
u Siriju. Na zapad dolaze u okolinu 
Crnog Mora i Kaspijskog Jezera, a 
zatim i dalje na zapad . .. 

Što tek sada dostavljam ove po¬ 
datke, tome je uzrok, što sam tek 
pre neki dan po slici u boji upoznao 
Pastor roseus-a u Malom Bremu 
jednog češkog izdanja.« 

Živojin Popović 


O V O R I 

inercije, odnosno inercije kod točka 
ili slobodne osovine u vezi s tom 
silom? 

— Odgovor: 1) Pod principom 
nezavisnosti djelovanja sila razumi¬ 
je se tvrdnja, da djelovanje jedne 

sile na tijelo ne zavisi o tom, da li 
istodobno djeluju na to tijelo još i 
druge sile. Sila materijalnoj tački, 
na koju djeluje, daje akceleraeiju 
(ubrzanje), koja ima smjer sile i 
proporcionalna je jačini sile. Smjer 
i veličina te akeeleracije ne će se 
tim mijenjati, što na istu materijal¬ 
nu tačku djeluju istodobno i druge 
sile. Na ovoj »nezavisnosti« djelova¬ 
nja osniva se sastavljanje sila (kom¬ 
ponenata) u rezultantu pomoću pa¬ 
ra! elograma sila. 

U stvari ovaj »princip nezavisno¬ 
sti« slijedi iz sastavljanja gibanja 
(brzina i akceleracija) pomoću pa- 
ralelograma. Ovim načinom sastav¬ 
ljanja gibanja rečeno je zapravo 
ovo: Kad tijelo ima da izvrši isto¬ 
dobno dva gibanja (na pr. čovjek 
lrcda na palubi lađe, koja plovi), 
onda je rezultat isti, kao da je iz¬ 
vršilo najprije jedno, a onda drugo 
gibanje. Ostala pitanja pod 1) otpa¬ 
daju s obzirom na ovo značenje 
»principa nezavisnosti«. — 2) U sva¬ 
kom tijelu postoji prirodni otpor 
protiv promjene brzine gibanja, ko¬ 
ji se zove inercija. Ako je gi¬ 
banje tijela transi a čija, tj. sve 
čestice tijela prevaljuju jednake i 
paralelne puteve, onda je inercija 
tijela data njegovom maso m. Ako 
jc pak gibanje tijela rotacija, tj. 
tijelo se vrti oko jedne osi, onda 
njegova inercija ne stoji samo do 


mase, nego i do načina, kako je ta 
masa razmještena oko osi. Tako će 
inercija tijela uz jednaku masu biti 
to veća, u što je većim daljinama 
od osi masa razmještena. Mjeru za 
inerciju tijela pri rotaciji daje nam 
moment inercije, a to je ra¬ 
čunski izraz, koji dobijemo, ako sva¬ 
ku česticu tijela pomnožimo sa kva¬ 
dratom njene udaljenosti od osi ro¬ 
tacije i sve te produkte zbrojimo. 

— G. — 

F. M. (Domžale). Pitanje: Slo¬ 
bodan sam zamoliti Vas, da mi od¬ 
govorite na pitanje, koja je to biljka, 
koje komadić korijena šaljem Vam 
na pregled. Narod je kod nas upotre¬ 
bljava za mazanje protiv reuma¬ 
tizma. — Odgovor: Vašu biljku 
istražio je specijalista farmakolog i 
ustanovio, da se radi o skriški 
korijena biljke Tamus communis 
Linne, koja je poznata pod narod¬ 
nim imenima bljust, bljušć, 
b 1 j u š t, b 1 u š e c, pljusak, ku¬ 
ko v i n a, crna loza i t. d. Spada 
u porodicu liliaceja (Liliaceae). Po- 
danak služi za mazanje reumatičnih 
dijelova tijela, jer ima u parenhimu 
mnogo kristala kalcijeva oksalata 
u obliku iglica (t. zv. rafidi), koje 
se zabodu u kožu, koja se upali i 
pocrveni, pak dotični zbog te upale 
manje osjeća boli od reumatizma. 
Plod biljke je otrovan. Dr. A. V. 


»Priroda« izlazi svakoga mjeseca osim srpnja i kolovoza. - Pretplata iznos 
N D na godinu za tuzemstvo, a 80 D za inozemstvo. - Za djake iznosi pre- 
plata 40 D na godinu. - Pojedini broj »Prirode« stoji G D. - Clana ’ arLa za 
Hrv Prirodoslovno društvo iznosi 80 D na godinu za tuzemstvo, a 100 U za 
inozemstvo. - Plativo i utuživo u Zagrebu. - Tko upravlja kakvo pitanje 
na »Prirodu« ili Hrv. Prirodoslovno Društvo, a želi, da mu se pismom uzvrati, 
treba da prida i marku za odgovor. Pisma, kojima nije priložena marka za 
odgovor, ne će se uvažiti. - Oglasi plaćaju se po stalnom cjeniku. - Rukopisi 
se ne vraćaju. - Rukopisi i svi upiti stručne narav: šalju se na uredništvo, 

Zagreb, Buconjićeva ulica 21. - Novac, sve narudžbe i reklamacije šalju se 
na upra vu: Zagreb, Subićeva br. 16 Broj čekovne uplatnice 37.831. _ 

71“^ i izdavač: Hrvatsko Prirodoslovno Društvo u Zagrebu. - Urednik: Dr. Mi- 
roslav Hirtz. - Tisak tiskare O. Albreeht (P. Aeinger) u Zagrebu, (Kadiceva ulica 26). 

Za tiskaru odgovara Petar Aeinger, Zagreb, Gunduliceva ulica 22a 


Našim čitaocima. 

Knjige i starija godišta »Prirode« iz naklade Hrvatskog Prirodoslov¬ 
nog Drnštva prodajemo nz snižene cijene. Preporučamo nabavkn ovih 
knjiga, koje su trajne književne vrijednosti, niske nabavne cijene, a 
čije sn zalihe djelomice već jako smanjene, tako da se poslije više ne ća 
moći dobiti. 

Narudžba knjiga. 

P n 

Upravi „ PRIRODE “ 


Naručujem ove knjige: 


PRIRODE “ 

ZAGREB 

Šubićeva ul. 16 


Knjige 


Brošinm 


Iznos: 


Flammarion: Posljednji dani ljudi 15*— 25*— 

Fabre: Iz života kukaca 14*— 

Fink: Razvoj živih bića _15*— 25.— 

Fink: Nasljeđivanje_13*— 23 *— 

Kučera: Naše nebo 15*— 25*— 


Borel: Sluč aj_ _ 15*— 25*— 

Nordmann: Einstein i svemir 15 — 25’— 

Danvin ; Put jednoga prirodoslovca 1 5*— 25*— 

Thompson: Lobo 12-— 22‘— 

Rompletna godišta ,,Prirode“ Movazano Tvrdo uvez. 
iz godine 1935 30 - — 45*— 

iz godine 1936 _ 30*— 45*— 

iz vođine 1937 45* - 60’— 


iz godine 1936 _ 30*— 45*— _ 

iz godine 1937 _ 4iy_- 60*— __ 

Pojedini brojevi „Prirode* 4 
iz godina 1933 do god. 1936 3*— 

iz godine 1937_ 4*50 _ 

Ukupno: __ 

Uslovi prodaje: 

Knjige se šalju pouzećem uz naprijed poslani novac na našu adresu ili 
uplatu na ček. konto br. 37.831. 

Popusti: 

Do iznosa od Din 50.— zaračunavamo trošak i poštarinu Din 10. 

od 51—100.— Din šaljemo knjige franko. 

od 101—300.— Din šaljemo franko i dajemo 10% popusta 

od 801—500 — Din šaljemo franko i dajemo 20% popusta 

preko 500.— Din šaljemo franko i dajemo 25% popusta 

Potpis I zanimanje:- 

Mjesto I ulica: -- 

Datum: - 





















Ne kupujte, dok niste saznali cijene 
Kastnera i Ohlera! 




Kod svake kupnje ćete lako uštediti novaca, jer ćete istu 
ili još bolju robu kupiti jeftinije kod Kastnera i Ohlera. 

Takvo je naime načelo poslovanja, kojemu naša trgovačka 
kuća zahvaljuje, da je postala najveća u državi, i da je glas o 
njezinoj jeftinoći dopro i u najmanje selo. 


Sve što trebate lično za sebe, za kućanstvo i za svoj dom, 
V v naći ćete u našim katalozima. Katalozi izlaze: na proljeće, pred 
Uskrs, u jesen, pred Božić i inače po potrebi. Izvolite nam po¬ 
slati svoju adresu i mi ćemo Vam kataloge po izlasku besplat- 
v no slati. 
r-”o — 5 

<0 Iz velegradskog izbora modernih tkanina poslat ćemo Vam 

na zahtjev uzorke. Označite za kakvu odjeću trebate tkanine 
i u kakvoj boji, uzorku i cijeni biste ih željeli imati. 


; 


l 


Odobravamo i robne kredite uz uobičajeno jamstvo. Za 
obavještenja i tiskanice izvolite se obratiti na naš kreditni odio. 

Stotine tisuća mušterija, koje kod nas već godinama na¬ 
miruju svoje potrebe, najbolji su dokaz, da je naša podvorba 
u svakom pogledu na visini i da zaslužuje i Vaše potpuno po¬ 
vjerenje. 

« 

Jedna mala, pokusna narudžba bilo kojega od ovih pred¬ 
meta, pa ćete i Vi postati naša stalna mušterija! 


Robna kuta 



